REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Petnaesti dan rada)

01 Broj 06-2/126-23

05. jul 2023. godine

B e o g r a d

(Sednica je počela u 10,15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije, konstatujem da sednici prisutno 83 narodna poslanika.

Radi utvrđivanja tačnog broja narodnih poslanika prisutnih u sali, molim da ubacite svoje identifikacione kartice u elektronske jedinice.

(Narodni poslanici opozicije dobacuju: Vučiću, odlazi! Vučiću, odlazi!)

Konstatujem da je, primenom elektronskog sistema, utvrđeno da je u sali prisutno 99 narodnih poslanika, što znači više od 84, imamo uslove za rad.

Obaveštavamo vas da su sprečeni da sednici prisustvuju sledeći narodni poslanici: Jelena Jerinić, Usame Zukorlić, Vladimir Gajić, Nikola Dragićević, Snežana Paunović, Ratko Nikolić, Dubravka Kralj, Dragana Rakić i Sanja Miladinović.

Nastavljamo pretres o Trećoj tački dnevnog reda.

Prema listi prijavljenih za reč, reč ima Zoran Zečević.

Nije tu Zoran Zečević.

(Narodni poslanici opozicije dobacuju s mesta: Napolje! Napolje! Napolje!)

Reč ima Ljubinko Đurković. Da li je tu i da li želi reč?

(Ljubinko Đurković: Da.)

Prijavite se molim vas.

(Miodrag Gavrilović: Povreda Poslovnika.)

(Srđan Milivojević: Replika.)

PREDSEDNIK: Samo omogućite Ljubinku Đurkoviću da govori, pa posle njega može i povreda Poslovnika. Smetate narodnom poslaniku kome sam dao reč, ne meni.

Možete li da govorite gospodine Đurkoviću?

(Ljubinko Đurković: Ne.)

Ne. Dobro.

Hoće li onda neko drugi od vas?

Dobro, znači vi ste sad rešili da smetate sami sebi, jedni drugima da smetate.

Vi ste hteli po Poslovniku?

(Tatjana Manojlović: Da.)

(Narodni poslanici opozicije dobacuju: Napolje! Napolje! Napolje!)

TATJANA MANOJLOVIĆ: Dok ovaj čovek koji prebraja decu sedi ovde sa nama u sali, nećemo da dozvoliti da se nastavi rad sednice.

Znači, dok čovek koji ovde prebraja decu….

PREDSEDNIK: Samo kažite koji član?

TATJANA MANOJLOVIĆ: Član 107, povreda dostojanstva i član 27.

Dok čovek koji prebraja decu narodnim poslanicima sedi ovde u sali sa nama, nećemo dozvoliti da ova Skupština radi.

PREDSEDNIK: Sad ni svojoj poslanici ne date da govori. Kako očekujete da vaša poslanica ukaže na povredu Poslovnika? Ne vredi, gospođo Manojlović.

TATJANA MANOJLOVIĆ: Povređeni su svi članovi Poslovnika o radu Narodne skupštine.

PREEDSEDNIK: Svi članovi?

TATJANA MANOJLOVIĆ: Ovaj čovek je najgrublje povredio dostojanstvo svakog građanina Republike Srbije i dok on sedi ovde u ovoj sali nećemo dozvoliti da Skupština zaseda.

PREDSEDNIK: Dobro.

(Narodni poslanici opozicije dobacuju: Napolje! Napolje! Napolje!)

E sad, da pitam ja vas, razumeo sam da ne želite da govorite dalje. Da li hoćete da omogućite drugim poslanicima iz vaših poslaničkih grupa da govore koji to žele? Znači, drugim narodnim poslanicima iz vaših poslaničkih grupa koji žele da govore. Hoćete da omogućite?

Sa gospođom Manojlović trenutno razgovaram. Šta kažete, gospođo Manojlović, hoćete da omogućite drugim narodnim poslanicima iz vaših poslaničkih grupa?

(Tatjana Manojlović dobacuje s mesta.)

Šta ste mi rekli? Ne želite. Dobro.

Ništa onda moram da pitam ovako, poslanička grupa Zavetnici ima još vremena, da li vi želite da govorite? Ne želite da govorite sada?

Ako imate izmenu na listi, možete da dođete da mi kažete koga da pročitam od vas. Samo polako, pokušavamo da radimo, ima neki koji hoće da govore.

Dobro, nadam se da me čujete. Znači, poslanička grupa Zavetnici želi da iskoristi svoje pravo na reč. Znači, da bi mogao da govori onaj ko je prijavljen ispred poslaničke grupe, morate da omogućite bar elementarne uslove.

Nemam ništa protiv da nastavite sa performansom, samo da ne smetate drugima, drugim poslanicima.

(Narodni poslanici opozicije dobacuju: Napolje! Napolje! Napolje!)

Gospođo Bukumirović, može?

Prijavite se samo.

(Narodni poslanici opozicije dobacuju: Napolje! Napolje! Napolje!)

(Narodni poslanici opozicije dobacuju: Ua! Ua! Ua!)

Prijavite se samo elektronski.

Reč ima Dragana Miljanić. Izvolite.

(Narodni poslanici opozicije dobacuju: Nema sednice! Nema sednice!)

DRAGANA MILjANIĆ: Uvaženi predsedniče…

PREDSEDNIK: Saslušajte makar narodne poslanike iz sopstvenih poslaničkih grupa.

Ima ljudi koji žele da govore. Znači, vi sada smetate narodnim poslanicima iz sopstvenih poslaničkih grupa.

(Narodni poslanici opozicije govore u glas.)

Na šta vam ovo liči? Na šta vam ovo liči?

Izvolite.

Jeste se odjavili?

Prijavite se za reč da ja mogu vam da uključim mikrofon.

Omogućite ljudima da kažu šta žele da kažu, a posle toga se bunite koliko god hoćete.

DRAGAN MILjANIĆ: Uvaženi predsedniče, ne mogu da govorim u ovim uslovima. Prosto ne mogu. Omogućite nam uslove za rad.

PREDSEDNIK: Miketiću, nemojte da vičete. Sedite, dao sam reč narodnoj poslanici iz vaših poslaničkih grupa.

Znači, ne smetate vi meni, Miketiću. Smetate narodnoj poslanici kojoj sam dao reč.

DRAGANA MILjANIĆ: I vreme…

PREDSEDNIK: Znači, ako niste primetili Miketiću, ako niste primetili, Miketiću, nikakvih problema nema.

(Narodni poslanici opozicije dobacuju: Napolje! Napolje! Napolje!)

Ušli ste svi. Ko god je hteo da uđe, ušao je i sada ne dozvoljavate, ne meni nego sami sebi ne dozvoljavate da govorite.

DRAGANA MILjANIĆ: Predsedniče, ako ne možete da uvedete red, proglasite pauzu. Ne znam šta drugo.

PREDSEDNIK: Samo izvolite.

DRAGANA MILjANIĆ: Isključite mi vreme, ako je moguće.

PREDSEDNIK: Gospođo Miljanić, znači odustajete?

Dobro.

(Narodni poslanici opozicije govore u glas.)

Da li neko drugi iz vaše poslaničke grupe želi reč, pošto je vama ostalo vremena?

Da li neko drugi iz poslaničke grupe NADA želi reč?

Ako hoćete da napravite izmenu, dođite.

Ne, ne, možete da dođete da mi kažete.

Čujte, ako vama smetaju narodni poslanici iz vaših poslaničkih grupa, ja ne znam šta mogu da uradim. Ja ne znam kako mogu da vam pomognem. Ja razumem kada neko npr. sa druge strane sale viče i smeta. To mogu da razumem, ali kada vi sami sebi smetate, kako da vam pomognem?

(Narodni poslanici opozicije dobacuju: Ostavka! Ostavka! Ostavka!)

Da li neko po prijavi za reč iz SPS želi da govori?

Pošto je i vama ostalo još vremena, ako neko želi reč iz SPS može da se prijavi?

(Narodni poslanici opozicije dobacuju: Lopovi! Lopovi! Lopovi!)

Reč ima Vladimir Đukić.

(Narodni poslanici opozicije dobacuju: Napolje! Napolje! Napolje!)

(Narodni poslanici opozicije dobacuju: Izađi napolje!)

VLADIMIR ĐUKIĆ: Dobro.

Poštovani građani Republike Srbije, uvaženi predsedniče…

Ne morate, slobodno.

Lepo je, lepo je da se čuje ovako.

Naslušali smo se velikih priča o odbrani Srbije, pravdi …

PREDSEDNIK: Poslanici, sedite na mesta, nemojte to da radite. Sedite na svoja mesta, nemojte to da radite.

Svako od vas ima svoje mesto na kome sedi i nemojte da prilazite jedni drugima da izazivate incidente.

Samo se vratite svi na svoja mesta.

Sada sačekajte dva minuta da se vrate ostali.

Sačekajte sada dva minuta.

Odlično, odlično, može sve.

Da li možete da ne prilazite jedni drugima?

Miketiću, Novakoviću, Jovanoviću, vičete i pevate i radite šta god hoćete, ali nemojte da prilazite drugim poslanicima, jer to što sada radite to je fizičko nasilje.

Da li je moguće da ste zaboravili do zbog čega smo ovu sednicu sazvali?

Ajde lepo povedite Ćutu Jovanovića, sedite svi na svoja mesta. Nemate apsolutno nikakav razlog da se obračunavate sa poslanicima iz druge poslaniče grupe.

Novakoviću, Miketiću, Lazoviću, narodni poslanici, ali ovo je sramota, ali ovo je sramota.

(Narodni poslanici opozicije dobacuju: Napolje! Napolje! Napolje!)

Šta god da vam se u ovoj sali ne dopada, šta god da vam smeta nije razlog da prilazite poslaničkim klupama druge poslaničke grupe, da prilazite ljudima fizički. Nemojte to da radite. Vi imate svoja mesta. Nemojte to da radite. Ne treba nikakvo nasilje u ovoj sali.

Da li možete vi lepo da sednete na svoja mesta?

Tako znači, lepo da sednete na svoja mesta da ne prilazite klupama druge poslaniče grupe. Da ne prilazite klupama druge poslaničke grupe.

Omogućite ljudima da u miru sede. Omogućite ljudima da rade, da govore ako to žele.

(Narodni poslanici opozicije govore u glas.)

Znači, nisu dužni ljudi da trpe fizičko nasilje sa vaše strane.

Znači, svi narodni poslanici neka lepo pređu na svoje mesto.

Dobro. Ko još nije seo?

Miketiću, Jovanoviću, ajde nemojte da prelazite iz svojih klupa u klupe druge poslaničke grupe.

Mogu li da zamolim i vas da sednete na svoja mesta?

Gospodine Markoviću.

Zahvaljujem poslaničkoj grupi Jedinstvene Srbije.

Vas sam zamolio, nemojte da prelazite iz svojih klupa u klupe druge poslaničke grupe. Samo to nemojte da radite. Nemojte fizički da ugrožavate druge narodne poslanike.

Gospodine Đukiću, vratićemo vam vreme.

VLADIMIR ĐUKIĆ: Uvaženi predsedniče.

PREDSEDNIK: Manojloviću nemojte da budete tu. To nije vaše mesto.

VLADIMIR ĐUKIĆ: Sve je uredu.

O tempo reumores, što bi rekao Ciceron, čudnih ljudi, čudnih vremena i loših običaja. Naslušali smo se ovde priča o odbrani Srbije, o pravdi i nepravdi, o moralu i nemoralu, o zakonu i bezakonju. Ovo će biti priča o apologiji istine. I da ne bi bilo greške u tumačenju biće to priča o tumačenju, odbrani prava na istinu. Braneći istinu najbolje ćemo sačuvati i Srbiju i svoj ugled. Ovo će biti moj doprinos parlamentarnoj borbi protiv samoproklamovanih vlasnika prava na istinu koji potcenjuju ovaj narod.

Zna narod da ovaj protest nema nikakve suštinske veze s majskim tragedijama. Branićemo činjenicama istinu, ali i ličnosti čiju smenu tako ultimativno zahteva opozicija. Branićemo i pravo na drugačije mišljenje, branićemo pravo Matije Bećkovića da se rukuje sa Željkom Mitrovićem i Dragana Džajića na fudbalsku legendu da bude predsednik Fudbalskog saveza.

Gospodine predsedniče Narodne skupštine ovo je uvredljiv ambijent za Narodnu skupštinu i građane Srbije. Ja zaista u ovakvim uslovima ne želim da nastavljam dok se poslanici ne privedu shvatanju pristojnog ponašanja. Hvala.

PREDSEDNIK: Lazoviću, vas sam već nekoliko puta zamolio da ne prilazite do klupa koje nisu vaše. Imate svoja mesta i vi Lazoviću i vi Miketiću. Nemojte to da radite. Lazoviću, možete li sopstvene poslanike da zamolite da se ne zaleću u poslaničke klupe koje nisu njihove, gde ne treba da budu, gde nemaju nikakvog osnova da budu. Šta vam sada to znači?

Mi smo ljudi ovu sednicu i sazvali da bi se govorilo zbog nasilja, da bi se govorilo o tome kao o problemu, da bi se govorilo o rešenjima, a vi se sada ponašate kao najgori nasilnici. Našta ovo liči? Šta će vaši poslanici kod klupa SPS? Da li vam ovo ima nekoga smisla?

Vratite se lepo u svoje klupe svi. Nemojte da ugrožavate fizički druge narodne poslanike.

Da li mogu ponovo svi da se priberu i da budu u svojim klupama, da ne prilaze tuđim klupama?

(Narodni poslanici opozicije govore u glas.)

(Narodni poslanici opozicije dobacuju: Napolje! Napolje!)

Ako su se povukli Zelenović, Miketić i ostali nazad u svoje redove, jel mogu da zamolim ponovo i poslaničku grupu JS da sedne i poslaničku grupu SPS.

(Narodni poslanici opozicije govore u glas.)

Treba da se pokaže i razlika u odnosu. Nisu nažalost svi jednako pristojno i jednako uviđavni, ali da pokažemo razliku u odnosu.

Samo sedite lepo, svi imate svoja mesta, svi imate svoje poslaničke grupe, jer ovo što sada radite ničemu ne služi, apsolutno ničemu. Ništa dobro i ništa pametno u ovome nema.

Jel možete da sednete na svoja mesta?

(Narodni poslanici opozicije govore u glas.)

Evo poslanik Gavrilović predlaže da se pokaže dostojanstvo u ovom domu time što će svako da sedne na svoja mesta. Poslušajte ga.

Vi imate svoje klupe na levoj strani.

Gospodine Markoviću, sedite molim vas, vi i vaša poslanička grupa na svoja mesta.

Morate da sačekate sada, ne još, kada se raziđe gužva moći ćete i da priđete i da pitate i kao što ste primetili na samom početku sam ponudio svim poslaničkim grupama koje još imaju vreme da ga iskoriste da govore. Budite ljubazni pa to omogućite onim ljudima koji žele.

Dobro, gospodine Đukiću, prijavite se molim vas.

Sve ostale molim da ne smetate, da ne prilazite drugim narodnim poslanicima, da ne pravite ljudi problem, da ne izazivate incident.

Izvolite gospodine Đukiću.

PREDSEDNIK: Miodrag Gavrilović, izvolite.

SLAVICA RADOVANOVIĆ: Tražimo od ministra da izađe napolje, zato što vređa sve ljude.

PREDSEDNIK: Jel Miodrag Gavrilović tražio reč?

SLAVICA RADOVANOVIĆ: Vređa i žene i muškarce koji nemaju decu u Srbiji. Sram da vas bude. Tražimo da izađe napolje.

PREDSEDNIK: Gde je sad Miodrag Gavrilović?

SLAVICA RADOVANOVIĆ: Martinović mora da izađe napolje. Uvredio je sve žene i sve nas.

PREDSEDNIK: Gospođo Radovanović, što ste vi sada za govornicom Miodraga Gavrilovića? Jel hoće da govori Miodrag Gavrilović ili neće? Neće. Dobro. Gospodine Markoviću, hoćete li vi da govorite? Ja od vas više i ne vidim čoveka koji se prijavio za reč. Sedite, ljudi, na svoja mesta.

Gospodine Markoviću, hoćete vi reč?

Dajem vam reč.

(Narodni poslanici opozicije lupaju u klupe i dobacuju: Napolje!)

DRAGAN MARKOVIĆ: Poštovane dame i gospodo, poštovani građani Srbije, vi vidite šta se dešava u parlamentu. Jel mogu da vas zamolim nešto, gospodo iz opozicije, da se čujemo. Aleksiću, on je ministar i ne mogu ni ja ni bilo ko da izbacuje ministra iz sale. Da vam kažem, poštovani građani, ovde ima i dosta bivših gradonačelnika i oni najbolje znaju kako se vodi sednica i šta vam to znači sada, demonstracija sile. Šta? Ne može tako da se osvaja vlast.

(Narodni poslanici opozicije dobacuju: Ostavka!)

Vi sanjate, vi hoćete da pošaljete sliku Aljbinu Kurtiju, da mu date podršku, da vidi kako ništa u Srbiji ne valja. Jel to politički program. Jeste li tražili ove tačke dnevnog reda? Aleksiću, Borko, pa ne možete vi da izbacujete ministre na silu. Njega su izabrali narodni poslanici koji imaju većinu i ne može tako. Zašto to radite? Ovo nije ring, ovde je parlament i mi šaljemo poruke ljudima koji nas gledaju. Aleksiću, vrati ih, Aleksiću, da ćutite i da čujete šta ću da kažem. Novakoviću, bio si predsednik. Vratite se na mesto da čujemo jedni druge.

Evo, poštovani građani Srbije, vidite na šta liči parlament. Mi sada ne samo da šaljemo poruku Aljbinu Kurtiju, šaljemo poruku celom svetu. Ovo što se dešava ovde u našem parlamentu nije viđeno nigde na svetu.

PREDSEDNIK: Ovde teško da se išta čuje.

(Narodni poslanici opozicije lupaju u klupe i dobacuju: Napolje!)

DRAGAN MARKOVIĆ: Aleksiću, Novakoviću, stojte, ali nemojte da ometate druge.

PREDSEDNIK: Dobro, da vam kažem samo, vaši ovlašćeni predstavnici imaju vreme. Ako ne želite da slušate Dragana Markovića i ako ne želite da slušate "Nadu" i "Zavetnike", i vaši ovlašćeni predstavnici imaju vreme koje mogu da iskoriste. Nećete ni to. Dobro.

Znači, imam obavezu da još jednom pitam poslaničku grupu "Zavetnika" i poslaničku grupu "Nada" da li neko od njih želi da se obrati sada. Ja mogu da vam dam reč. Ako želite sada, vi se prijavite.

(Narodni poslanici opozicije dobacuju: Napolje!)

Izvolite.

DRAGAN MARKOVIĆ: Gospodo iz opozicije, vaše nezadovoljstvo pokazano na ovaj način, sve ono što ste govorili… Srđane! Niko od njih ne govori… Srđane, jel možete da ućutite da kažem deset rečenica? Deset rečenica da kažem.

(Srđan Milivojević: Sad ga izbacite. Marijane, ti ga izbaci.)

Ne možete vi da izbacujete ministra iz sale na taj način. Ne može.

(Narodni poslanici opozicije dobacuju: Napolje!)

Novakoviću, jel vam daje predsednik Skupštine reč i vi kažite šta je problem. A ministre fizički ne može nikad niko da izbacuje i izbaci iz sale, niko. Kome se ne sviđa može da bude u hodniku, a demonstracija sile, to ne priznajemo.

Poštovani građani Srbije, nije ovo Srbija koju prikazuju ljudi sa moje desne strane, Srbija je nešto drugo. Molim predsednika Skupštine da primeni Poslovnik. Imate Poslovnik, primenite Poslovnik.

PREDSEDNIK: Dragan Nikolić.

PREDSEDNIK: Dragan Nikolić.

DRAGAN NIKOLIĆ: Gospodine predsedniče, gospodine predsedniče Skupštine, ja vas molim, u ime svih građana Srbije, u ime Srpske stranke Zavetnici, vi ste dužni da zavedete red. Vi ste dužni da omogućite poslanicima da se obraćaju nesmetano, zato vam predlažem, morate ovog trenutka prekinuti sednicu, pozvati šefove poslaničkih grupa na dogovor, na smirivanje situacije ako je moguće.

(Narodni poslanici opozicije govore u glas.)

Ja stvarno želim da građani Srbije ne gledaju ono što sada gledaju. Molim vas, juče je uvređena Srbija izjavom ministra iz Vlade Republike Srbije. Uvređeni su svi oni parovi koji pokušavaju da imaju decu. Niko od njih nije manje vredan zato što nema decu. Naravno, da nije.

Zato vas još jednom molim, vi ste predsednik Skupštine, morate da prekinete sednicu, da pozovete sve šefove poslaničkih grupa da se dogovorimo šta ćemo i kako ćemo dalje da radimo. Vidite da ovako zaista ne ide. Hvala vam, ukoliko me razumete. Hvala.

(Narodni poslanici opozicije puštaju pesmu „Vostanije Serbije“ i pevaju.)

PREDSEDNIK: Hvala, gospodine Nikoliću.

Razumeo sam vaš predlog. Nadam se da i vi razumete jednu stvar koja je očigledna, ako vaši narodni poslanici, oni koji sede pored vas ne žele da prihvate da vama ne smetaju, kakve onda veze ima da li je sednica u 10,00 sati, ili je u 11,00 sati, da li je sredom ili četvrtkom. Ako hoće ljudi tako da se ponašaju oni će to da rade uvek, oni će to uvek da rade.

Znam da je vama bilo nemoguće da govorite, iskreno mi je žao zbog toga, ali za to stvarno nisam odgovoran ja. Vidite da pored vas stoje ljudi, neće da vas slušaju. Duvaju u pištaljke, viču na vas, čak se i ljute, dolaze tu do vaših klupa da vam se unesu u lice, zato što ste uopšte uzeli da govorite. Oni to mogu da rade ako hoće i četvrtkom i petkom, i na svakoj sednici i na svaku temu. Tako da, to nikakvog smisla sve zajedno nema.

(Narodni poslanici opozicije govore u glas.)

Samo trenutak. Vi imate vreme ovlašćenog predstavnika. (Ne.)

Povreda Poslovnika, prijavite se samo.

(Narodni poslanici opozicije puštaju pesmu „Vostanije Serbije“ i pevaju.)

Samo morate da se prijavite elektronski.

BORKO PUŠKIĆ: Poštovani građani Srbije pomaže Bog.

Uvaženi predsedavajući, insistiram da odredite pauzu kako bi se stekli uslovi da se nastavi sednica, ili da se uopšte danas ne nastavi sednica. Apelujem iz prostog razloga zato što je već prošlo sat vremena, a mi nemamo u redovnom toku održavanje sednice. Smatram da bi bilo svrsishodno da se to uradi, tako što biste vi odredili pauzu za vreme. Zahvaljujem.

(Narodni poslanici opozicije dobacuju: Napolje!)

PREDSEDNIK: Gospodine Puškiću, ja se izvinjavam, ali nisam čuo na šta ste ukazali, od pištaljki i od pevanja nisam čuo na šta ste ukazali. Prijavite se ponovo.

(Narodni poslanici opozicije govore u glas.)

BORKO PUŠKIĆ: Poštovani građani Srbije pomaže Bog.

Dok nam je okupirano Kosovo i Metohija, mi imamo situaciju da na tu temu ne raspravljamo nažalost, kao posledica toga veliki je bes i nezadovoljstvo u narodu, i smatram da bi sada trebali da date pauzu…

PREDSEDNIK: Nemojte da prilazite čoveku koji govori.

(Narodni poslanici opozicije dobacuju: Napolje!)

BORKO PUŠKIĆ: Smatram predsedavajući da bi trebali da odredite pauzu, odnosno, da bi se stekli uslovi za rad. Preko sat vremena..

PREDSEDNIK: Šta je još povreda Poslovnika?

Reč ima Dejan Bulatović.

DEJAN BULATOVIĆ: Poštovani predsedniče, …. aauuu, ova opozicija, pogledajte građani Republike Srbije, pogledajte zašto nisam i nikad neću biti deo ovoga. Pogledajte ovu bruku i sramotu, ovo je borba protiv nasilja. Da li je ovo borba protiv nasilja? Da li je ovo ono što vi zastupate kao stavove građana Republike Srbije?

(Narodni poslanici opozicije govore u glas.)

Sramota je ovo videti u Skupštini. Sramota je ovo nazvati borba protiv nasilja. Ovo je sramota, pogledajte, provokatori, koji provociraju, narodni poslanici koji nemaju digniteta, nemaju poštovanja pred Skupštinom, nemaju ono najvažnije, dostojanstvo.

(Narodni poslanici opozicije govore u glas.)

Građani Republike Srbije pogledajte ovu sramotu, ovo se zove poslanik. Pogledajte kako je došao da provocira, ali građani Republike Srbije najvažnije je ostati priseban, smiren na ovakve provokatore, ali pokazujemo i pokazaćemo svakog dana kako se bori protiv nasilja.

(Narodni poslanici opozicije dobacuju: Napolje!)

Nasilje je njihova metoda, ono jedino ono što umeju jeste da nasiljem idu na nas poslanike koji misle drugačije.

Živela Srbija, živelo sve ono što valja u Srbiji.

PREDSEDNIK: Nema više povreda Poslovnika.

Šefovi poslaničkih grupa, šefovi poslaničkih grupa da li me čujete? Da li me čujete svi? Za 15 minuta konsultacije, kabinet.

(Narodni poslanik Nebojša Cakić dobacuje.)

Cakiću nemojte da vičete.

Konsultacije u kabinetu.

Samo da vam kažem, na jednu stvar da vam skrenem pažnju, u ovom domu danas, Jovanoviću, u ovom domu danas se održava jedna komemoracija. Znači, samo imajte to u vidu dok razmišljate šta ćete da radite danas i na koji način ćete da se ponašate. Dakle, vidimo se za 15 minuta.

(Posle pauze)

PREDSEDNIK: Nastavljamo sa radom.

Reč ima Dragana Miljanić.

DRAGANA MILjANIĆ: Zahvaljujem, predsedniče Skupštine.

Pre svega, moram da izrazim na neki način i svoje nezadovoljstvo što nam malo pre niste omogućili reč, ali dobro, drago mi je da je sednica konačno krenula svojim tokom.

Dame i gospodo narodni poslanici, poštovani građani Srbije, podsetiću da sam pre mesec dana ovde govorila o Kosovu i Metohiji, pre tačno mesec dana, i tada su me poslanici vladajuće stranke podsetili odnosno upozorili da nema potrebe da pričamo o Kosovu zato što nisam sa Kosova.

Međutim, ja sam tada u tom trenutku mislila da je zaista teško, verovatno teško zamislivo da će se u ovom narodnom domu, u ovoj Narodnoj skupštini, desiti nešto slično, da neko uputi takve reči poslaniku, međutim, mi smo danas posvedočili, a videli smo to i juče, da poslanici vladajuće većine u svakom trenutku izgleda da mogu sebe da prevaziđu i taman kad čovek misli da gore ne može, oni uspeju nekako da se prevaziđu i da, što bi rekao jedan kolega, izgleda da naše dno ima podrum, pa mi stalno ovde dokazujemo kako možemo da kopamo dalje i dalje.

Dakle, videli smo, svi to znamo, zbog toga je malo pre prekinuta sednica, da je juče ovde gospodin ministar Martinović na jedan jako ružan i neprimeren način se obratio narodnim poslanicima, odnosno poslaniku Milivojeviću, bukvalno mu se rugajući zbog toga što čovek nema decu. Valjda je to nekakvo zlo njegovo.

Kao što rekoh malo pre, pre mesec dana ste nam govorili da ne treba da pričamo o Kosovu i Metohiji zato što nismo sa Kosova, a danas nam govorite valjda da ne treba da brinemo o deci ako nemamo decu. To su izgleda vaše poruke.

Na taj način ministar, koga ste vi ovde očigledno postavili da razvodnjava ovu raspravu, da je odvede u jedan potpuni besmisao, a to govori o tome koliko ozbiljno shvatate čitavu ovu situaciju, dakle, na taj način ministar se nije samo narugao gospodinu Milivojeviću, narugao se svim ljudima a ima ih stotine hiljada koji se danas bore za svoje potomstvo.

Juče ste se takođe oglušili, između ostalog, o poziv jednog narodnog poslanika da ovde odamo poštu minutom ćutanja zbog upokojenog čiča Đorđa, poslanici takođe vladajuće stranke nisu se udostojili da taj jedan minut ćutanja ustanu, zato što valjda smatraju da je taj poziv došao iz opozicije. Meni se čini, možda ja grešim, ispravićete me ako grešim, da je bilo kom poslaniku ovde, ne daj bože, umrla čukunbaba, namerno kažem čukunbaba jer pretpostavljam da niko od nas nema žive čukunbabe, pa da je neko pozvao na minut ćutanja, valjda je nekakav red da se ustane i to ispoštuje. Dakle, niste ustali, valjda vam vaš partijski bič nije naložio šta treba da radite pa ste ostali da sedite.

Vi, gospodine Orliću, vama se ovom prilikom obraćam, sve vreme i tokom jučerašnjeg dana i sve vreme tokom kojeg traju sve ove sednice a ušli smo već u osmu nedelju, umesto da upozorite ministra, umesto da upozorite vaše kolege na neprimereno ponašanje, vi se sve vreme obraćate poslanicima iz opozicije, bilo kog dela opozicije i njih opominjete, njih kažnjavate, njih udaljavate sa sednice i uporno se pravite da ne čujete ono što dolazi sa vaše desne strane.

Podsetiću vas da smo ušli u osmu nedelju kako govorimo o ovoj situaciji, u osmu nedelju u kojoj govorimo o tragediji koja je zadesila ovu zemlju i šta smo na kraju uradili posle osam nedelja, posle dva meseca? Nismo se pomerili dalje od početka, to je očigledno. Pri tome, vi sve vreme za ovih osam sedmica upozoravate opoziciju da je ona kriva što se ovde ništa ne radi. Upozoravate opoziciju kao da kod vas nije nož i pogača, kao da niste vi ti koji određuju pravac čitave ove diskusije, kao da niste vi ti koji, na kraju krajeva, možete da obezbedite kvorum itd.

Ne može opozicija da bude odgovorna za ono što ste vi radili i za ono što radite 11 godina. Prosto, ta priča više ne prolazi. Na kraju krajeva, ako je čak i opozicija najgora na svetu, zašto se vi ne potrudite da vi budete najbolji? Ja verujem da se niko ovde ne bi bunio ako biste se vi ponašali pristojno.

Podsetiću, od vas se očekivalo da pod hitno pokrenete reforme, od vas se očekivalo da pokrenete reforme u prosveti, od vas se očekivalo da vratimo ugled profesorima, da vratimo ugled učiteljima, od vas se očekivalo da pokrenete nekakve rezove, da se prestane više sa ovom medijskom promocijom primitivizma svakakve vrste, to se od vas očekivalo. Strašno je i zaprepašćujuće je da bilo koji pripadnik bilo koje opozicione stranke treba na to da vas podseća. To je vaša sramota. Nije bilo neophodno da mi to radimo, to je valjda bitno i za vašu decu, nije bitno samo za decu opozicije.

Da postoji svest i odgovornost, vi biste to sami uradili, ne biste čekali da mi pokrećemo inicijative i da molimo ovde boga kad ćete vi da se upristojite da nam dozvolite da pričamo.

Sa druge strane, podsetiću vas, dok predsednik poručuje Srbima sa Kosmeta da se sklone „ludom Kurtiju“, ja se izvinjavam što kažem to ovako u ovom Domu, ali to su predsednikove reči, ja vas pitam – a gde treba da se sklone Srbi sa Kosmeta? Gde da oni odu? Vi ste svi došli pod Hilov suncobran pre par dana, mnogo je teže nabrojati, mnogo je lakše reći ko nije bio tamo nego reći ko jeste, ali podsećam vas, gde to Srbi treba da se sklone sa Kosova? Gde oni da idu? Ko će njih da zaštiti? To je vaša ustavna obaveza. I zašto, na kraju krajeva, ne kažete građanima Srbije da ne donosite samostalno odluke, da niste u stanju jednu jedinu odluku da donesete samostalno, da je svaka vaša odluka plod nekakvih ultimatuma sa zapada?

Takođe, da vas pitam još nešto. Dok se vi ovde bavite time što čitate svedočanstva iz srednje škole poslanika, dok crtate grafite lidera državotvorne opozicije, dok se vi sve vreme bavite time šta radi opozicija, ja vas pitam, dok sve to radite, ko vodi državu? Ko se bavi državom u ovom trenutku?

To su razlozi zbog kojih je državotvorna opozicija, autentična politička pozicija u ovom trenutku, to su razlozi zbog kojeg ćemo vam uskoro videti leđa, tako je, da više gospodo nemate apsolutno nikakvog dodira sa realnošću, vi ste potpuno izgubili kompas. Nemate dodira sa Srbijom, izgubili ste ga. Narod će vas za to svakako „nagraditi“ na sledećim izborima. Zahvaljujem.

PREDSEDAVAJUĆA(Elvira Kovač): Zahvaljujem.

U sistemu, svako ko želi da reklamira povredu Poslovnika, vidim, prvi će dobiti narodni poslanik Vladeta Janković. Izvolite.

VLADETA JANKOVIĆ: Zahvaljujem i molim da svoja dva minuta iskoristim koliko-toliko u miru.

Hteo bih da se pozovem na član 97. u vezi sa članovima 106, 107. i 109, treći o načinu vođenja ovih sednica Skupštine. Ovo govorim zaista bez ikakve strasti, potpuno hladno i da kažem numerički.

Reč je o tome da je na osnovu 45 pregledanih stenograma ustanovljeno da su opomene izrečene za 65 opozicionih poslanika, a jučerašnja sednica je dodala još jednu 66 i 67 je bilo udaljavanje sa sednice gospodina Jovanovića.

U isto to vreme, vladajuća većina i njihovi koalicioni partneri nisu dobili nijednu jedinu opomenu.

Očevidno je reč o jednoj neravnoteži, kriterijuma i o jednoj pristrasnosti da upotrebim pravu reč. Šta smo postigli? Postigli smo to da s jedne strane parlamenta sede tako reći „hor anđela“ koji nikada ne upada u reč, nikada ne dobacuje, nikada ne viče, nikada ne prekida sagovornike. S druge strane, sede izdajnici, lopovi, loši đaci, lešinari i hijene.

Šta smo postigli? Postigli smo da to bude jedna duboka podela u Narodnoj skupštini u parlamentu, ali ono što je mnogo gore od toga, je što je takva podela nastala u čitavom našem društvu, naši građani ove zemlje su podeljeni na ovaj način zašta zasluga pripada predsedniku Republike, Aleksandru Vučiću. Hvala vam lepo.

PREDSEDAVAJUĆA: Zahvaljujem.

Profesore, pokušala sam pažljivo da saslušam ukazivanje na povredu Poslovnika. Jasna je poruka koja se ne odnosi zapravo na nešto što je učinjeno neposredno pre ovog sada.

Da li želite da se u danu za glasanje izjasnimo o povredi Poslovnika?

VLADETA JANKOVIĆ: Ja bih molio, da.

PREDSEDAVAJUĆA: Da. U redu, zabeleženo.

Samo da razjasnimo pošto smo imali konsultacije ja neću komentarisati, neću upadati u reč, vidim i sad, molim sve da bez pametovanja izvinjavam se unapred narodnom poslaniku Obradoviću koji će odmah dobiti reč. Molim vas jako je teško pratiti sednicu. Dakle, ne dobacujte, ne čuje se na prenosu, predsedavajući prati i pokušava da sluša govornika. Zahvaljujem.

Povreda Poslovnika, Milenko Jovanov, pa Boško Obradović. Izvolite.

MILENKO JOVANOV: Dakle, povreda Poslovnika, ukazujem na povredu Poslovnika, član 103. stav 1. - narodni poslanik ima pravo da usmeno ukaže na povredu u postupanju predsednika Narodne skupštine ako smatra da nije u skladu sa odredbama ovog Poslovnika učinjenoj na sednici Narodne skupštine koja je u toku i to neposredno po učinjenoj povredi.

Vi ste dozvolili dva minuta da čovek priča nešto što se desilo juče. On je ovo počeo juče da priča. Pošto juče nije stigao ajde danas da nam ispriča. On čovek spremi govor tako, pa čeka momenat kada će da ga kaže.

(Aleksandar Jovanović: Nije on Ciceron ko ti.)

Tačno je, nije ni blizu Ciceron ko ja. Hvala.

Ali, dok tebe brani ti zevaš i to je tačno, jer u tvoju odbranu je stao, a ti za to vreme ovako od sramote. Bar pokaži poštovanje i ako nije Ciceron.

Dakle, vi ste dozvolili da govori, on ukazuje na povrede Poslovnika, on ukazuje na nedoslednost predsednika Skupštine i to kršeći, brutalno kršeći Poslovnik i vi mu dozvoljavate dva minuta da to priča.

Ja vas molim da reagujete, molim vas da to ne dozvolite jer će opet sednica otići u nekom smeru koji ne želimo. Dakle, te zloupotrebe Poslovnika više ne mogu ni da se sankcionišu oduzimanjem od vremena grupe, pošto grupa više nema vremena i onda je ovo stvarno jedan onako baš prostački način da se šibicari sa povredama Poslovnika.

Tako da, u tom kontekstu tražim da se Skupština izjasni. Hvala.

PREDSEDAVAJUĆA: Zahvaljujem.

U potpunosti ste u pravu, ja sam sama rekla da očigledno da nije ukazivanje na povredu Poslovnika koji je neposredno učinjena i zabeleženo, izjasnićemo se u Danu za glasanje.

Povreda Poslovnika, narodni poslanik Boško Obradović. Izvolite.

BOŠKO OBRADOVIĆ: Hvala, poštovana predsedavajuća.

Upravo, želim da ukažem na povredu Poslovnika, član 27. stav 2. – predsednik Narodne skupštine stara se o primeni ovog Poslovnika. Ona se desila negde u trenutku primopredaje između predsednika Narodne skupštine i vas za dalje vođenje ove sednice. Suprotno je duhu dogovora na kolegijumu koji se upravo održao kod predsednika Narodne skupštine da se ova sednica nastavi bez prisustva ministra Martinovića, koji je najodgovornije lice za unošenje haosa u rad parlamenta i da svi damo doprinos da se sednica nastavi potpuno normalno.

Ali, odmah u startu, u toku govora moje uvažene koleginice, Dragane Miljanić iz poslaničke grupe Srpska stranka Zavetnici, vi ste to svakako primetili, koji je bio vrlo pristojan i kulturan govor, došlo je do konstantnog dobacivanja iz redova vladajuće većine, do ometanja govora, do vrlo nepristojnih reči, do jednog, zapravo verbalnog i psihičkog nasilja koje se ponavlja neprestano kada govore predstavnici opozicije.

Evo i sada možete da čujete ta dobacivanja, taj pokušaj da ometu govor nekoga ko ne želi ništa loše da kaže, sem da tako počinje nasilje, tako počinje problem u radu parlamenta, što vladajuća većina ne može da se uzdrži makar nekoliko minuta i da pažljivo sasluša šta kolege iz opozicije imaju da kažu. Zar je to toliko strašno da imamo opoziciju i da opozicija ima nešto da kaže i da opozicija misli suprotno od vlasti? To je osnov demokratije.

Dakle, vi ste oni na mestu predsedavajućeg koji to možete da sprečite na vreme, a kolega, uvaženi profesor Vladeta Janković vam je lepo ukazao na disproporciju. Neverovatno je, 66 opomena i kazni za poslanike opozicije, nula za poslanike vlasti koji su daleko bučniji, bezobrazniji i na svaki način nepristojniji. Završavam, što mislim da dalji tok sednice zavisi direktno od vas i od poštovanja Poslovnika.

PREDSEDAVAJUĆA: Zahvaljujem.

Da li želite da se u Danu za glasanje izjasnimo o povredi?  
 (Boško Obradović: Da.)

Da. Ne smatram da sam povredila Poslovnik. I sami ste rekli, ukazali smo na to da se saslušamo.

Pošto smo se svi dogovorili i uskladili, možemo da nastavimo.

Sledeći govornik sa liste govornika je narodni poslanik Marijan Rističević. Izvolite.

MARIJAN RISTIČEVIĆ: Dame i gospodo narodni poslanici, naravno da neću glasati za smenu Bratislava Gašića. Mislim da kolege ovde preko treba da budu zahvalne. Na njihovom mestu ja bih mu dodelio orden.

Dakle, oni imaju razloga da budu zadovoljni radom Bratislava Gašića. Ako je bilo nekih nedostataka, to je njegova popustljivost prema nasilnicima koji su na vrlo nasilan način sprečili saobraćaj na auto-putevima. Neka mi navedu evropsku zemlju, demokratsku evropsku zemlju u kojoj bi bilo dozvoljeno da neko nekoliko puta blokira najprometniju saobraćajnicu na Balkanu. Dakle, ukoliko neko blokira „Gazelu“, taj je blokiralo najprometniju saobraćajnicu na Balkanu i time sprečio slobodu drugih ljudi.

Svi smo mi vlasnici svoje slobode, ali preterane slobode škode, posebno škodi sloboda kojom se ograničava sloboda nekih drugih ljudi. Dakle, ukoliko ste sprečili saobraćaj za desetine hiljada vozila, vi ste na određen način ugrozili prava pedesetak do sto hiljada građana koji su putovali tim auto-putem.

Dakle, nemaju ni jedan razlog da budu nezadovoljni radom Bratislava Gašića ministra policije zato što je vrlo blagonaklono postupao prema njima i onda su se našli u Francuskoj, jel tako, gospodine Jovanov, da su se našli u Holandiji, da su se našli u Belgiji, verovatno bi fasovali suzavac, vodene topove i sve ono što se primenjuje u demokratskoj Evropi, ne zato da bi se samo nasilje demonstranata sprečilo, nego da se ne bi ugrozila prava drugih ljudi, što su ovi svakako činili.

Ne znam koliko puta je bilo nedozvoljenih blokada koje nisu prijavljene u skladu sa Zakonom o javnom okupljanju, dakle protivzakonitih, nezakonitih, nelegalnih javnih okupljanja.

Eno, javlja se tamo neki pacijent koji je svojevremeno vrlo na nasilan način oterao jednog velikog investitora iz države Srbije. Radi se o proizvođaču Volvo automobila koje je trebao da proizvodi godišnje u Inđiji na 799 hektara, 250.000 električnih automobila i zbog komparativne prednosti koji je donosio litijum ta fabrika za sklapanje i proizvodnju automobila je trebala biti na 700 hektara u Inđiji, da zaposli 3.500 ljudi, investicija bila vredna 1,2 milijarde evra. Na takav način je oteran investitor koji bi u bruto iznosu proizvodio godišnje pet milijardi evra BDP, što bi svakako i politički unelo stabilnost u region i verovatno bi kooperanti bili ne samo iz Srbije, Bosne i Hercegovine, iz Makedonije, itd. Na određen način svi bi učestvovali u regionu u proizvodnji tog automobila.

Na vrlo nasilan način su tu učinili i pri tome su ministri policije bili veoma blagonakloni. S tim u vezi ja predlažem pripadnicima opozicije da lepo izrade neku diplomu, da izrade neko odlikovanje i da zahvale ministru Gašiću što nije primenio sva sredstva koja se primenjuju na demokratskom zapadu, što nije uzeo praksu drugih ministara i uradio ono što su recimo uradili u Belgiji, pa kad izađu zeleni u Belgiji oni dođu i uhapse 875 ljudi, pri tome ih na vrlo demokratski način rasteraju, što se desilo i u Holandiji recimo sa demonstrantima, pa je na jedan određen način privođeno na stotine demostranata i pri tome primenjeni svi oblici sile kojima država, demokratska država raspolaže.

Zato, gospodo iz opozicije, a videli smo i malopre vaše nasilje ovde u Narodnoj skupštini, treba da budete zahvalni takvom ministru, da ga podržite i vi ste oni koji ne treba da traže njegovu smenu, već naprotiv, treba da tražite da on doživotno, ako treba, bude ministar policije. Barem prema vama je bio veoma blagonaklon. Zahvaljujem.

PREDSEDAVAJUĆA: Reč ima narodni poslanik prof. dr Vladimir Đukić.

Preostalo vreme je nešto više od tri minuta.

Izvolite.

VLADIMIR ĐUKIĆ: Poštovani građani Srbije, uvaženi narodni poslanici, gospođo potpredsednice, drago mi je da su me citirali ovde, pominjući Cicerona. Ja sam govorio o njegovoj izreci „O temporo o mores“ o čudnim vremenima i čudnim običajima, o načinu krivi proglašavaju za nevine, a nevini za krive.

Naslušali smo se velikih priča o odbrani Srbije, pravdi i nepravdi, moralu i nemoralu, bolesti i zdravlju, zakonu i bezakonju, ali vrlo malo o istini.

Moja priča će biti epologija istine i da ne bi bilo greške u tumačenju biće to odbrana prava na istinu. Braneći istinu najbolje ćemo sačuvati svoj obraz i Srbiju i sve ono u šta se zaklinjemo. Ovo će biti moj doprinos parlamentarnoj borbi protiv samoproklamovanih vlasnika prava na istinu koji potcenjuju ovaj narod.

Zna ovaj narod da ovaj protest odavno nema nikakve suštinske veze sa majskim tragedijama. Branićemo činjenicama istinu, ali i ličnost čiju smenu tako ultimativno zahtevate. Branićemo i pravo na drugačije mišljenje, kao i pravo Matije Bećkovića da se rukuje sa Željkom Mitrovićem i Željka Mitrovića da se rukuje sa Matijom Bećkovićem, da ne budu stavljeni na stub srama. Branićemo ime i čast srpske legende Dragana Džajića koga pokušavaju da ukaljaju jer se prihvatio nezahvalne dužnosti predsednika Fudbalskog saveta.

Opomenućemo da Njegova Svetost Patrijarh srpski Porfirije nikada u normalnoj zemlji ne bi smeo da bude meta jednokratnih likova podkastera koji se lažno predstavljaju kao novinari.

Da stane Srbija ako smenimo Batu Gašića. Zar mislite da je to zaista realno? Da li je stvarna meta Bata Gašić ili je cilj destabilizacija i smena vlasti u Srbiji? Tragičan povod u „Ribnikaru“ bio je za čuvare petooktobarske vatre idealan povod da se targetira Bata Gašić. Zbog čega? Zbog lojalnosti svom Kruševcu, svojoj porodici, svojim sugrađanima i crkvi i logično, zašto kriti, svom predsedniku Aleksandru Vučiću. Ali, neće biti domino efekta i ostaće ministar zato što su 962 bila preminula i tragično stradala 2007. godine u saobraćajnim nesrećama, a prošle godine duplo manje, što su obezglavljeni narko karteli, što na sreću imamo veoma uspešnu borbu protiv terorizma.

Šta o migrantskoj krizi i ulozi Ministarstva policije i Bate Gašića o tome misli gospođa Johanskon, evropska komesarka za bezbednost, najbolje sami da pogledate.

Prošlo je 20 godina od ubistva Zorana Đinđića, ali niste se setili da mu napravite spomenik i nas iz SPS treba da bude sramota što nema spomenika Slobodanu Miloševiću. E, zbog toga što pamtimo kao člankovite gliste samo kratko i selektivno zato što nam je uvek neko drugi kriv, perući ruke kao Pontije Pilat i pokušavajući da sa sebe prebacimo krivicu na Batu Gašića nećemo napraviti ozbiljniju policiju, a kamoli ozbiljniju državu.

Da bi posle ove skaradne manifestacije u prvom delu pokazali bar malo ljudskosti i zajedništva predlažem da svi iduće nedelje damo krv, jer leti je uvek nestašica krvi, a taj spisak može da bude kod bilo kog narodnog poslanika Narodne skupštine Republike Srbije, ali da održimo reč, da damo krv za bolju Srbiju. Hvala.

PREDSEDAVAJUĆA: Hvala vama.

Vreme predviđeno za poslaničku grupu je potrošeno.

Reč ima narodni poslanik Ljubinko Đurković.

Izvolite.

LjUBINKO ĐURKOVIĆ: Poštovani narodni poslanici, dame i gospodo, braćo i sestre, gospođo predsedavajuća, dragi građani, dozvolićete mi da se osvrnem na prethodne događaje masakra u osnovnoj školi na Vračaru, koji je ponizio našu zajednicu, kao i terorističkog akta u Mladenovcu, koji nadam se da nas je uozbiljio u rešavanju svih problema koji su se nagomilali u našoj otadžbini, kao i teror koji Kurtijeve tzv. specijalne snage uz saradnju i suflerstvo međunarodne zajednice sprovode nad nedužnim građanima AP KiM.

Dosta toga se kazalo kroz ovu sednicu o tim minulim događajima, a ja ću reći i pokušati nešto što možda eventualno nije rečeno. Tragični događaji od prošlosti do budućnosti, koji nas pozivaju na razum i da ozbiljno stanemo i koliko sad i odmah, a trebali smo to već da učinimo, da preduzmemo niz mera i postupaka kako bi to sve stalo i krenuli kao društvena zajednica, kao država, kao institucije, kao svi pojedinačno jednom boljem napretku kroz menjanje navika, kroz poštovanje jedni drugih, kroz poštovanje predloga za rešavanje svih tih problema ma od koga oni dolazili.

Moramo se odreći nekih nakaradnih naših navika koje smo imali u budućnosti, svi mi nosioci institucija onih koji su najodgovorniji u ovoj našoj društvenoj zajednici, a normalno i svi mi ostali, kako bi smanjili mogućnost za postojanje takvih ili bilo kakvih drugih događaja koji opterećuju sve nas, državu u celini. Moramo naći mogućnost da vratimo zdrav duh, da vratimo veru, da vratimo porodične vrednosti u funkcionisanju naše društvene zajednice.

Nadam se da ćemo se složiti da u tome ima glavnu ulogu i značajan doprinos daje taj javni medijski prostor. Nemo čitajući između redova sve se slažemo da REM snosi odgovornost za manjkavost u tom medijskom prostoru i da bez obzira na proceduralne skupštinske mogućnosti članovi REM-a su morali da nađu mesto ovde među nama kako bi zajednički sagledali sve nastale probleme koji su doneli mediji i da predložimo određena zajednička rešenja kako to da se prevaziđe.

Naravno, sigurno može, mi smo zakonodavno telo, telo koje može odlučivati o svemu što je u interesu ove naše Republike Srbije. Moramo se probuditi iz sna kojeg budni sanjamo i vratiti se Srbiji, našim vrednostima, našim zakonima. Moramo se vratiti bitisanju, našim vrlinama pod ovim nebom gde svi zajedno živimo kroz vekove i da se otarasimo nekih nakaradnih vrednosti koje nam dolaze sa strane, bilo koje strane. Uglavnom smo očevici da je to došlo iz zapadnog sveta.

Moramo dopuniti predlog Anketnom odboru da pored predloženih mera usvoji i predlog da se razmotri kvalitet i funkcionisanje nacionalne strategije za obrazovanje i nacionalne strategije za mlade i da u skladu sa tim strateškim dokumentima poravnaju sva ostala zakonska akta kako bi prevazišli teškoće koje su nas zadesile, a u skladu sa budućnošću i predstojećim vremenima i događajima prilagodili tome.

Teror na prostoru AP Kosova i Metohije koji je postao nesnošljiv, gde se Srbi hvataju kao zečevi bez ikakvog razloga, mora se naći mogućnost, a to je jedino rešenje bez obzira koje napore traži od srpske politike, diplomatije, da se vratimo rešavanju svih problema kroz Rezoluciju SB 1244 a, sve to što se dešava nadasve moramo se složiti da su ti aktima i međunarodne zajednice i terorom koji sprovodi Kurtijev režim poništeni i učinjeni ništavnim svi Briselski sporazumi.

Bez toga diplomatija, mediji, plasiranjem istine o teroru moraju predočiti međunarodnoj zajednici šta se tamo stvarno dešava i koja je jedina mogućnost za rešavanje istog. Normalno da lobiranjem i diplomatskim sredstvima treba učiniti sve i svakodnevno nastojati da se vrate snage bezbednosti koje bi bile garant srpskom stanovništvu i miru na prostorima Kosova i Metohije.

Sve nam to očigledno govori, a toga smo svesni da bezbednost i rizici koji se javljaju u regionu, a i šire na svetskoj mapi zahteva od nas da uložimo krajnje napore za osposobljavanje, brojno i kadrovsko, kao i tehničko opremanje naše vojske koja bi mogla zadovoljiti bezbednosnim rizicima i čuvanje nacionalnih interesa i mira u regionu.

Naravno, to sigurno iziskuje i promenu i doradu strategije nacionalne bezbednosti gde bi se predvideli budući bezbednosni rizici i događaji. No, očigledno a, i danas smo to videli da između vladajuće većine i opozicije postoji dosta nesuglasica. I više je nego nužno da izađemo pred sud naroda, a s obzirom da je već ponuđena ostavka Vlade, Vlada treba da konačno ispuni obećanje da da ostavku, da se raspišu izbori na svim nivoima i da narod glasajući za proklamovane programe opozicije, opredeli se za budućnost, za vrednosti koje želi i u zajednici pod čijim rukovodstvom da živi.

Kamo sreće da smo blagovremeno doneli zakon o izborima i da je izglasan većinski izborni sistem, što u tom slučaju ne bi toliko bilo bitno da li je cenzus 3% pet, sedam, ili više. No, za to je sada kasno. Slažemo se da svi do jednog, moramo da se borimo za interese Srbije, ali zato sve nas molim da bilo kojim postupkom ne doprinesemo, a težina i odgovornost najviše leži na vladajućoj većini. Ne dozvolimo da se zavadi narod, da se ne zavadi vlast i narod. Ja vam zahvaljujem na pažnji. Živela Srbija.

PREDSEDAVAJUĆA: Zahvaljujem.

Reč ima narodni poslanik Aleksandar Mirković.

Izvolite.

ALEKSANDAR MIRKOVIĆ: Hvala poštovana predsedavajuća.

Poštovane koleginice narodne poslanice i kolege narodni poslanici, nakon skoro pedesetak dana od početka ove sednice koja je sazvana na zahtev opozicije, koja sadrži tačke dnevnog reda baš one koje su kolege iz opozicije zahtevale, činjenica je da ono o čemu smo mi govorili početkom te sednice potvrdila se, a to je da ste vi ovu sednicu zamislili kao obračun sa svima koji podržavaju SNS, ali pre svega kao obračun koji vodite sa Aleksandrom Vučićem kada on nije u ovoj sali.

Činjenica koju ste takođe potvrdili, a vidi se iz vaših diskusija jeste i da dve katastrofalne tragedije koje su se desile u našoj zemlji ste zloupotrebili u želji da se dočepate vlasti i to bez izbora iako je prethodni govornik pričao i pominjao neke izbore, nadam se da je samo obratio pažnju kako su svi oko njega spustili glavu u klupe i kako se niko sa tim nije saglasio.

Ja ću vam ponoviti još jednom da za SNS izbori nikad nisu bili problem i da su spremni da na te izbore izađu kada god i na bilo kom nivou, ali morate to pitanje da postavite ljudima sa kojima šetate ili da to pitanje postavite ljudima koji sede oko vas, pošto vas nisu baš onako blagonaklono pogledali.

Što se tiče samih diskusija, ništa konkretno nismo čuli za svih ovih 50 dana. Nismo čuli konkretno nijedan razlog zašto bi Bratislav Gašić morao da podnese ostavku, osim paušalnih izjava i osim prepucavanja u želji da ga na bilo koji način diskreditujete.

Ako su sve diskusije o tačkama dnevnog reda koje su bile pre ove o kojoj danas raspravljamo bile promašene, mislim da ste vrhunac doživeli u proteklih nekoliko dana. Pokušavao sam da zapišem sve vaše bisere, bilo je jako teško, sve vaše mudre misli zašto Bratislav Gašić mora da podnese ostavku. Mislim da je dobro sada kada smo već pri kraju rasprave samo da vas podsetim na neke.

Dakle, Bratislav Gašić mora da podnese ostavku zato što je taličan, ali istovremeno i malerozan, ima lošu karmu, privlači nesreću, takođe je i baksuzan. Bratislav Gašić mora da podnese ostavku zato što je nesmenjiv, ali i zato što je već jednom bio smenjen. Bratislav Gašić mora da podneske ostavku zato što mu veruje Ana Brnabić i zato što Aleksandar Vučić ima poverenje u njega. Bratislav Gašić mora da podnese ostavku zato što je pokrenuo akciju prikupljanja nelegalnog oružja, ali i zato što to nije uradio ranije, zato što je bio ministar odbrane, zato što je bio direktor BIA. Valjda retroaktivno. Zato što ste vi to tako rekli i zato što vi to tako tražite.

Bratislav Gašić mora da podnese ostavku zato što je bio odličan i odgovoran gradonačelnik, zato što ne zapošljava nove policajce, ali i zato što i zapošljava nove policajce. Na samom kraju, Bratislav Gašić, citiraću vašeg ovlašćenog predlagača: „Bratislav Gašić mora da podnese ostavku zato što nije kriv i nije odgovoran za dve tragedije koje su nas zadesile“.

Kada čovek sve ovo pročita sa papira, a ovo je samo deo vaših izjava i deo vaših diskusija, ne može a da se ne zapita šta vi to ljudi radite. I ako nekome do sada nije bilo jasno zašto Bratislav Gašić mora da ostane na mestu ministra, iz vaših diskusija to može jasno da čuje, pročita i protumači.

Uspeli ste i nešto što do sada nije bilo viđeno, i na tome vam čestitam, da jedan od potpisnika zahteva za njegovu smenu za ovaj dnevni red potroši dvadeset minuta svog izlaganja, a da Bratislava Gašića nijedan jedini put ne pomene imenom i prezimenom, čak i da se time pohvali. Sav besmisao vaše politike je viđen u ovih proteklih 50 dana.

Ja smatram da je dobro što je vlast omogućila da imamo kvorum i da radimo, da diskutujemo, jer je ovo najbolji pokazatelj građanima Srbije koliko opozicija nema predstave i nema pojma šta radi, već samo želi da se bez izbora dočepa vlasti.

Za sam kraj, Srbija neće i ne sme da stane, a SNS je uvek tu da se bori za interese građana, sledeći odgovornu politiku predsednika Aleksandra Vučića, uveren sam da će i Vlada Srbije nastaviti u tom smeru. Hvala vam. Živela Srbija.

PREDSEDAVAJUĆA: Zahvaljujem.

Reč ima narodni poslanik Nikola Radosavljević. Izvolite.

NIKOLA RADOSAVLjEVIĆ: Zahvaljujem, predsedavajuća.

Tokom već dva meseca rasprave koja se vodi ovde u Skupštini, koju je tražila opozicija i na zahtev opozicije imamo maltene uvek identičnu sliku, jer samo polovina poslanika opozicije je prisutna na sednicama Skupštine. I danas je slika ista, samo što su možda podigli nivo, takav da su pokušali da izazovu incidente, a nisu se udostojili da tokom svih ovih dana rasprave budu prisutni u sali, da budu u sali u deset sati i da ispoštuju apsolutno sve građane Srbije, a da ispoštuju i Narodnu skupštinu.

Iako opozicija ima 85 poslanika, evo i danas, izbrojao sam, ovde je vas 40. To pokazuje koliko ste vi zainteresovani uopšte za rad Narodne skupštine, to pokazuje koliko vi želite da se raspravlja o ovim tačkama dnevnog reda, a ujedno ste vi predložili ovakav dnevni red.

Pokazujete svoju političku odgovornost i očigledno je da ta politička odgovornost ovde među vama i ne postoji, jer i vi sami pokazujete i pokazali ste i danas koliko ste neodgovorni i šta je vaš cilj. Vi napadate narodne poslanike, napadate državne sekretare, ministre, napadate predsednika Republike Srbije, napadate službena lica kada ste negde na terenu i sve to pokazuje sliku stvarnosti o borbi protiv nasilja sa vaše strane.

Predsedavajuća, ja bih predložio da se tokom ove rasprave utvrdi i prisutnost narodnih poslanika koji su bili prisutni tokom ove rasprave, da se u službenoj evidenciji vidi koliko je narodnih poslanika bilo sa strane pre svega opozicije i koliko su oni stvarno želeli da se raspravlja o ovim tačkama i šta je bio njihov cilj.

Ako pokazujemo neku političku odgovornost, da bi pokazali političku odgovornost moramo da budemo prisutni ovde, da bi preuzeli vlast, ali s ove strane ja ne vidim način preuzimanja, nego oni žele da ruše vlast, nasilno da dođu na vlast. Morate, gospodo narodni poslanici iz opozicije, pre svega da budete odgovorni i da budete na sednicama Narodne skupštine. Jer vama ne smeta Bratislav Gašić. Vi veoma dobro znate da Bratislav Gašić ima dobre rezultate. Znate da je odgovoran u svom poslu, da je unapredio Ministarstvo unutrašnjih poslova, da svoju funkciju obavlja savesno, ali vama Bratislav Gašić ne smeta zato što je on Bratislav Gašić. Vi želite preko Bratislava Gašića da rušite Aleksandra Vučića. Želite da rušite predsednika Republike Srbije i jasno je da je to jedini vaš cilj. Da bi tako nešto uradili, morate prvo da pitate građane Srbije, da pitate 2.300.000 građana koji su dali podršku predsedniku Aleksandru Vučiću da li su oni za to ili nisu za to.

Ovde smo kroz ovu raspravu od strane Agate Kristi iz Trstenika, a u svojstvu predlagača, čuli mnogo toga. Čuli smo sve i svašta, ali nismo čuli nijedan argument validan za smenu ministra Gašića. Pričali su o tome i da je taličan, pričali su o tome da ima lošu karmu. Ja sam gledao i interesovao sam se, Bratislav Gašić je rođen 30. juna, skoro mu je bio i rođendan, u horoskopu je rak, pa da li možda planete se ne poklapaju, da li je možda i to neki argument za njegovu smenu.

Vi nemate nijedan pravi argument, a želite nešto da ostvarite. Najgore u svemu je to što vi to želite da ostvarite na silu. Kada je predsednik Republike Srbije bio prisutan ovde u Narodnoj skupštini i kada je istoj osobi, odnosno Agati Kristi iz Trstenika, rekao u oči ne o tome šta on jeste, u smislu njegovog uspeha u školi, nego šta on jeste u njegovom životu, on je brže-bolje pobegao iz Narodne skupštine i nije se vratio na sednicu. A ovi govori mržnje od strane opozicije koji se stalno ponavljaju, da ne bih ja ponavljao ono što vi govorite, gospodo narodni poslanici iz opozicije, narod je sve video i narod će to da pokaže. Zahvaljujem svima.

PREDSEDAVAJUĆA: Zahvaljujem.

Reč ima narodni poslanik Vladimir Đukanović, koji je inače poslednji na listi govornika.

Izvolite.

VLADIMIR ĐUKANOVIĆ: Zahvaljujem.

Najpre bih se obratio odmah na početku svim našim poslanicima da im zahvalim, zato što malopre kada je pokušana jedna provokacija ovde u ovom domu nismo naseli na nju, niko od poslanika SNS nije izašao niti da se konfrotira, niti bilo šta slično da radi.

Molim i naše članove i simpatizere, imaćemo tih provokacija ubuduće koliko hoćete zato što je drugoj strani očajnički potreban incident kako bi proteste koji jenjavaju pokušali da podignu.

Kad smo kod tih protesta, pošto je to sve u vezi sa ovom temom, moram da kažem da izražavam jedno veliko žaljenje, jer odmah na početku kada se dogodila tragedija, prvi protest kad je bio, ja sam hteo da izađem na taj protest, ja to svuda ponavljam. Hteo sam, jer sam se kao roditelj osećao jako loše, četvoro dece imam i što bi se reklo da li je sistem zakazao ili nije? Negde jeste. Nije to samo do sistema, to je nešto što se dešava u čitavom čovečanstvu, nažalost danas i igrice i društvene mreže i što-šta dostupno je deci.

Šta se desilo sa tim dečakom u školi "Vladislav Ribnikar" kao i sa onim potpuno ludim momkom u Mladenovcu? Ne znam, ali nažalost svesti to je neki rijaliti program njih inspirisao je jedna budalaština i pokušaj, zapravo nečega drugog. Pokušaću to u ovom govoru da objasnim. Znate, ako je rijaliti kriv, pa neko bi morao da nam malo objasni. Imamo najvećeg zločinca na svetu Adolfa Hitlera, zar ne? Poubijao je tolike milione ljudi, pa nije gledao Mitrovićev rijaliti niti bilo koji drugi rijaliti, niti Džek Trbosek, niti recimo Anri Čikatilo koji je najveći zločinac u istoriji Sovjetskog Saveza koji je žene silovao, doživljavao je uzbuđenje tako što im povadi organe, a nije gledao ni jedan rijaliti. Rijaliti je besmislica.

Zašto oni insistiraju na rijaliti programu, koji inače da se razumemo, ja sam veliki protivnik i lično sam, da me pitate lično za ukidanje, zato što smatram da je to najskaradniji program koji postoji. Nisu oni za ukidanje rijalitija zbog nasilja, oni su to što žele konkurenciju da poremete zato što njihov gazda koji je vlasnik jedne druge televizije iz Luksemburga ima svoj rijaliti, pa bi on bio jedini koji ima rijaliti, a konkurenciji bi to izbacio. Kao što je njihova jedina želja na svim ovim protestima, i to ljudi da znaju, ne idu oni na ove proteste zbog nasilja, oni idu za to da bi dobili frekvenciju i da bi se upetljali u REM, jer njih interesuje biznis, posao. To je jedini razlog zašto oni mitinguju i protestuju.

I, zato kažem, vraćam se na početak, lično mi je žao zato što ta energija sa protesta prvog, gde su ljudi izašli čiste duše, shvativši da nešto ne valja, mogla je da donese određene promene koje bi u našem školskom i prosvetnom sistemu bile dobre. Ovako imamo jednu bestidnu političku grupaciju koja je to zloupotrebila i umesto recimo da su bili dovoljno pametni, pa da su rekli - ajte i vi iz vlasti, izađite i vi na protest, ajmo svi zajedno da probamo da negde nešto napravimo. Ne, oni su odlučili politički da to zloupotrebe, da preuzmu proteste i da oteraju sve te ljude sa tog protesta, da bi dovukli samo svoje političke aktiviste i opštinske odbore da idu da protestuju i da mitinguju. I onda idu tako, blokiraju ljude, bez ikakve ideje, blokiraju auto-put, čine krivična dela, blokiraju međunarodne saobraćajnice, evo sad najavljuju da će granične prelaze. Kažu - šta nas briga, neka Turci čekaju na primer koji putuju. Nije ni važno, bitno je naneti štetu, kaže Vučiću i onda se do kraj to ogolelo.

Nikakvo više nasilje nad decom niti bilo šta. Ne, mi protestvujemo isključivo da bismo srušili Aleksandra Vučića i to je jedini njihov motiv i da bi jednog, nazovi, političara promovisali u novog političkog lidera. Pa, mu se pravi romansirana biografija, pa se naravno o njemu pišu divni tekstovi, pa svaki njegov citata se otprilike stavlja kao da je u rangu Bizmarkovih citata i tako to, morate da čitate i da slušate, da bi on preuzeo političku partiju zato što im je to politička agenda i svakako da bi on bio nekakav lider opozicije.

Samo su zato protestvovali i samo zato su uništili tu divnu energiju koja je postojala kod ljudi koji su vrlo smišljeno pokušali da nešto učine u ovom društvu, ovi su im ljudi sve uništili. Oni su im sve to uništili sa sumanutim zahtevima za koje su i oni svesni da ti zahtevi ne mogu nigde da prođu u realnom svetu. A zašto ne mogu da prođu? Pa, zato što prosto ne mogu zakonski da se ostvare. Protivustavni su, protivzakoniti. Ne može tako nešto da se uradi, vi terate Skupštinu da krši zakon da biste vi ostvarili vaš politički cilj. I, šta onda, do čega dolazimo? Do novog nasilja. Nasilje koje suštinski, zapravo sa nasiljem pokušavate da potrete neko drugo nasilje koje je bilo.

To tako ne ide. Ja zaista molim, pošto vidim da je nekome cilj, a mi nažalost ovim stvarima raspravljamo i sa ovim ću završiti, mi imamo ozbiljnih problema. Juče je jedna britanska parlamentarka rekla da naše crkve na Kosovu i Metohiji služe da prenose oružje, pa čak i drogu. Inače, i vode tu kampanju protiv naše crkve na Kosovu i Metohiji da tamo se proizvodi droga, da tamo imamo sveštenike koji prenose oružje. A zašto? Pa, da bi dali Kurtiju alibi da upada po manastirima i po crkvama, to je poenta.

Ovde se konstantno vodi kampanja i kriminalizuje ova država kako želi da, odnosno kako zapravo se finansira od proizvodnje droge. Pa, kažu Srbi sa Kosova i Metohije deset laboratorije su tamo nekih otkrili i to država Srbija je otprilike napravila deset laboratorija pa finansira Srbe sa severa Kosova i Metohije. Poenta cele priče je da date Kurtiju alibi da upada na sever i da hapsi ljude pod izgovorom da su kriminalci.

Inače, skandalozno je i ovo što je britanski premijer reagujući na izjavu te parlamentarke rekao, da on to sve razume, posebno je razumeo oko Bosne i Hercegovine i rekao je da niko neće rušiti suverenitet Bosne i Hercegovine. Ljudi, nama ovde na Balkanu pripremaju ratni sukob i mi umesto da o tome razgovaramo i da pripremamo našu zemlju kako da se pre svega diplomatski branimo i kako da na to ukazujemo ljudima šta može da nam se dogodi, mi pričamo potpuno i sumanutim stvarima ovde, pravimo cirkus bez presedana, pokušavaju da smene Bratislava Gašića. A zašto samo Bratislava Gašića, što ne celu Vladu? Što ne tražite ostavku cele Vlade? Evo, ostavka cele Vlade i idemo na izbore ako vam je do toga, ali kada im se spomenu izbori, ovo je jedina opozicija na kugli zemaljskoj koja neće da ide na izbore. To nikada nije bilo, valjda opozicija jedva čeka da tako oholu, odvratnu, groznu vlast smeni. Ne, ovi neće da idu na izbore.

Ovde moram da zaključim, molim vas da se bavimo ozbiljnim temama. Idu nam zaista užasne stvari u vezi sa Kosovom i Metohijom, kuva se u Bosni i Hercegovini. Pogledajte na nivou čovečanstva šta se dešava, da li će se Zaporoška elektrana dići u vazduh ili neće, može radijacija sve da nas pomlati ovde, mi pričamo o potpuno trivijalnim stvarima i gledamo da li ćemo ljudima da blokiramo auto-put ili nećemo da blokiramo auto-put.

Zaista molim da mi budemo iznad svega toga. Molim naše poslanike SNS, molim naše simpatizere i članove da ne nasedamo na provokacije, da ne dajemo nikome povoda da pravi cirkus u ovoj državi, da izaziva građanske sukobe. Zahvaljujem.

PREDSEDAVAJUĆA: Zahvaljujem.

Pošto na listama poslaničkih grupa više nema prijavljenih za reč, pre zaključivanja pretresa, pitam, da li žele reč predsednici, odnosno predstavnici poslaničkih grupa ili još neko ko nije iskoristio svoje pravo iz člana 96. Poslovnika?

Molim da se prijavite.

Krenućemo od najmanjih.

Reč ima narodni poslanik, molim vas samo malo. Robert Kozma po kom osnovu? Ovde piše da je ovlašćeni predstavnik prof. dr Đorđe Pavićević.

Dobro, dok ne proverimo ići ćemo dalje.

Reč ima, Nebojša Zelenović.

NEBOJŠA ZELENOVIĆ: Hvala lepo, predsedavajuća.

Pokušaću ovo kratko vreme koje imam da iskoristim da malo sumiram sve ovo što smo mogli da čujemo ovih prethodnih nekoliko nedelja rasprave na ovu važnu temu.

Dakle, stotine hiljada ljudi na ulicama po Srbiji, u Beogradu vam poručuje iz nedelje u nedelju, šta misli o tome kako treba da se izađe iz ove krize. Vrlo jasno su postavljeni zahtevi. Nikada do sada nisu građani koji protestvuju imali puniji konsenzus o tome da su ovo zahtevi iza kojih svi stoje. Pedeset dana rasprave u parlamentu, deset nedelja hodanja po ulicama i u šetnjama, u protestima, u blokadama. Šta smo mogli mi da čujemo od one strane od koje očekujemo da te zahteve ispuni. Da smo mi hijene i lešinari, da je ovo Haški tribunal, a svi koji ga napadaju ili koji traže odgovornost su oni koji se bore protiv srpstva i Srbije, targetirani su glumci, javne ličnosti, studenti, mladi, iznošene su najprivatnije i najličnije činjenice iz njihovih života protivno svim važećim propisima.

Sve što smo mogli čuti, evo i danas, od nekoliko predstavnika opozicije i, naravno, od predstavnika vlasti koji su branili svoje pozicije, to je da samo dve stvari ovde vas muče. Jedna stvar je kako da se što pre završe protesti. To je jedino što vas žulja. Drugo, da nekako pokušate da to izvezete u neke izbore.

Ja vam sad kažem – neće biti izbora. Građani protestuju na ulici, traže ispunjenje zahteva. Svako onaj ko ovde priča o izborima radi za vas. Svako onaj ko nudi izbore radi za vas, jer je to jedini način da se vi spasete pritiska od građana na ulici.

Sa druge strane, šta vi imate protiv toga da bude smenjen Gašić? Vaš predsednik, predsednik do skoro vaše stranke, je tražio da bude smenjen tada ministar policije, a to je bio Ivica Dačić, zbog tragedije koja se desila, u kojoj su dva života izgubljena. Kako je tad mogao da bude smenjen ministar policije, a sad kada je Gašić ministar policije, imamo 19 tragičnih pogibija, on, zaboga, možeš misliti, nije odgovoran? Ko treba da bude odgovoran ako ne ministar policije?

Na stranu to sve šta vi pričate i kako vi to branite, ono što smo mi mogli da čujemo u ovih prethodnih 10 sedmica je nasilje. Novo nasilje, novo sejanje mržnje, novo targetiranje sa nacionalnih frekvencija koje ne smeju da ih imaju i od predstavnika vlasti na najgrublji mogući način.

Imamo jednu novinu od pre nekoliko nedelja, a to je da ovi najradikalniji među vama, od ministra Martinovića, pa gospodina Rističevića, pa i vojvode Šešelja, kažu da mi treba da dobijemo batine i ako to može policija da uradi što je moguće pre, evo na sledećim nekim protestima i blokadama. Dakle, da nekako dostignete nekako taj, kako vi tvrdite, evropski standard u batinanju ljudi, pa da se malo obračunate sa nama koji smo na blokadama, da se obračunate sa ovim ljudima koji šetaju i protestuju, pa biste malo da ih i prebijete. Valjda ovo sve što trpimo 10 godina nije dovoljno, pa ajde još malo da se doda.

Hajde da vidimo baš šta će da bude i sutra, i prekosutra, i u petak, i u subotu, i na blokadama autoputa, i na protestima po gradovima, i u šetnjama. Ajde da vidimo baš kako ste vi to, gospodo, zamislili.

Najlepše od svega je što smo mogli jutros da prisustvujemo finalnom dokazu kako vi funkcionišete. Uživao sam gledajući kako se kuva predsednik Skupštine na tihoj vatri sve dok niste popustili našem pritisku i oterali Martinovića iz sale, a to je ono što smo mi tražili sve vreme.

Tako, kao što je oteran Martinović iz sale, biće smenjen i Gašić, biće smenjen i Vulin i izgubiće frekvenciju „Pink“ i „Hepi“ i sve druge stvari koje traže zahtevi protesta, jer to traže pobunjeni građani na ulicama i pojačavaće svoj pritisak. Ja ih pozivam da to čine i danas i sutra i svaki dan kad god su to u mogućnosti dok ne budemo se finalno obračunali sa nasiljem koje vi produkujete svakog dana. Pobedićemo. Slobodni građani Srbije, pobedićemo.

PREDSEDAVAJUĆA: Vreme predviđeno za ovlašćenog predstavnika poslaničke grupe je potrošeno.

Narodni poslanik Marijan Rističević, pretpostavljam po Poslovniku.

Replika, dva minuta.

Izvolite.

MARIJAN RISTIČEVIĆ: Zahvaljujem.

Ovo je replika zato što me je prethodni govornik pomenuo, i to u vrlo negativnoj konotaciji.

Dakle, dame i gospodo narodni poslanici, država je ozbiljan proizvod. Ozbiljan proizvod koji se dugo pravi, ali koji brzo može da se uruši. Ja sam govorio u kontekstu o gospodinu Gašiću da pripadnici opozicije, a pre svega persona koja je govorila pre mene, treba da ga neguju i da ga drže kao malo vode na dlanu, da bi svuda u Evropi zbog nasilne blokade auto-puteva i saobraćajnica bila primenjena sila, odnosno vodeni topovi i suzavac i nabrojao sam zemlje u kojima je to i pokazano i dokazano. Dakle, od Francuske, Holandije, Belgije itd. Pritom, ništa od toga ovde nije primenjeno. Recimo, prethodnom govorniku je na prošlom protestu trebalo makar uraditi tehnički pregled vozila koja se kreću neispravna po auto-putu sa četiri žmigavca i brzinom od 20 kilometara, ali on je navikao na razne amnestije.

Dakle, njega je ova država amnestirala više puta. Samo da se setim one njegove pljačke u Šapcu koja je bila teška šest miliona evra, koja je zastarela na neki čudesan način.

Samo da kažem i sledeće, a to je da su oni u toku prošle godine, to sam rekao, nasilnim blokadama saobraćajnice oterali investitora „Volvo“ koji je trebao da proizvodi automobile u Inđiji, a u vrednosti od pet milijardi bruto domaćeg proizvoda godišnje, da su oni takvim nasilnim protestima to učinili i na određeni način načinili štetu i time urušili ekonomski državu Srbiju i o tome sam govorio, a da li bih ja primenio sve što država treba da primeni, ja sigurno bih.

PREDSEDAVAJUĆA: Ne vidim razloga zašto su se sad opet svi prijavili u sistemu.

(Nebojša Zelenović: Pomenuo me je.)

Dobro, ali samo kratko.

Reč ima Nebojša Zelenović, dva minuta, ali molim vas da ne izazivate dodatne.

NEBOJŠA ZELENOVIĆ: Zahvaljujem se.

Znate, navikao sam na to i da sam lopov i izdajnik, neće biti prvi put da takve stvari čujemo od uvaženih kolega iz SNS ali, vidite, ja ovde pričam sa vama, pozivam građane da iskažu svoje građansko nezadovoljstvo. Verujem da je to demokratski, da je to u skladu sa našim Ustavom, kao što verujem da razne borbe po raznim slobodarskim državama se odvijaju na različite načine. Evo, dobar primer, pošto je neko od kolega tražio da čuje šta bi bio dobar primer, Izrael je npr. dobar primer. Dvadeset i šest sedmica zaredom, a na kraju su prošle sedmice blokirali aerodrom i ostvarili se zahtevi. Došli ljudi i blokirali aerodrom „Ben Gurion“, pa šta je problem? Ljudi, imaju problem, veruju i bore se za ono u šta veruju.

Građani Srbije, rekao sam, više stotina hiljada veruje da ovo ovako više ne može, da ste vi pretnja civilizovanom životu i da moramo da se izborimo sa nasiljem. Ja ohrabrujem sve građane da uđu u blokade auto-puta, da uđu u blokade ulica, puteva, raskrsnica, svega drugog, da se pridruže u toj zajedničkoj borbi koliko god sedmica da je potrebno. Ako je 25, 25. Ako je 26, 26, ali ćemo na kraju pobediti.

Kad su pobedili u Izraelu, kad su pobeđivali po drugim državama, ispunjavali svoje uslove, pa uspećemo valjda u Srbiji samo ako smo složni, jedinstveni, ako to radimo zajedno i, kao što vidite, mnogo se trudite. Baš se trudite. Koristite sve nacionalne frekvencije, koristite sve moguće pritiske, maltretirate mlade ljude. Ne uspeva vam, širi se protest, sve više ljudi ima, idemo na blokade. Nastavićemo dalje tu borbu. Vama bi bilo bolje da ispunite te zahteve protesta, pa da pričamo o ovim drugim temama koje su na dnevnom redu. Hvala.

PREDSEDAVAJUĆA: Molim vas da se svi smire, ali prvo da razjasnimo. Vratićemo se.

Vidim Milenka Jovanova, koji se prijavio…

(Milenko Jovanov: Replika.)

Da, da, momenat, samo da razjasnimo zato što je sistem zablokiran.

Zeleno-Levi klub je dao ovlašćenje 4. jula, ali je prvobitno ovlašćenje bilo na Kozmu. Kozma, nemojte mi se onda prijavljivati, jer blokirate sistem. Lazović je odustao i Kozma će dobiti reč kada završimo replike.

Reč ima Milenko Jovanov.

Izvolite.

MILENKO JOVANOV: Sve ovo što smo čuli je jako zanimljivo. Vidite, imate gospodina koji kaže da je navikao na to da bude lopov i izdajnik, i to je jedna ružna navika, ali svako ima pravo da navikne na šta god hoće. Ta navika se verovatno stiče protekom vremena, pa kada dugo vremena živite u jednom miljeu i ponašate se na određeni način, onda se verovatno naviknete, pa naviknete da budete i jedno i drugo. To šta su čije navike, neću ni da komentarišem.

Međutim, ono što mi je interesantno su dva pitanja. Prvo pitanje jeste, ako je to sve tako kao što pričate, a što onda kažete da su izbori izdaja i da nećete na izbore? Ako su svi ti ljudi koji idu na ulicu, kažete, zbog vas i vi pozivate i oni vas poslušaju, pa šta je onda problem da oni izađu na izbore i da vi na tim izborima pobedite. Valjda je to logičan sled događaja.

Postoje samo dva načina, gospođo predsedavajuća, kako se na vlast dolazi, jedno su izbori, drugo je revolucija. Sada, budući da kažete da nećete izbore, jel to znači da ste vi za revoluciju?

Znate, neko je revoluciju definisao da revolucija znači biti spreman da ubijaš, biti spreman da budeš ubijen i biti spreman da ubijaš dok ne ukloniš sve svoje protivnike. Tako je definisana revolucija od nekih mnogo pametnijih od mene.

Sada vi meni recite. da li se vi…

(Narodni poslanik opozicije dobacuje.)

Šta kaže?

PREDSEDAVAJUĆA: Nema dobacivanja iz klupa.

MILENKO JOVANOV: Nemojte mi ovog Pavićevića sa „Aliekspresa“, dajte mi onog zanimljivog Pavićevića.

PREDSEDAVAJUĆA: Nema dobacivanja iz klupa.

MILENKO JOVANOV: Tog Pavićevića sa „Aliekspresa“ zadržite za sebe.

Dakle, zašto bežite od izbora, to je prvo pitanje? Drugo pitanje, kada ćete vi biti svesni kada ćete prihvatiti da u ovoj zemlji ima mnogo više ljudi koji ne misle kao vi i dokle mislite da vi kao manjina nama kao većini namećete da smo dužni da vas pratimo? Dokle vi mislite?

Rekli ste više stotina hiljada ljudi, 500, 600, milion, a šta ćemo sa ostalih 5,5 miliona? I tih 5,5 miliona ima da sluša vas milion? Ne ide to tako. Zato izbori pa da vidimo gde smo. Hvala.

PREDSEDAVAJUĆA: Zahvaljujem.

Ovaj krug replika smo zatvorili.

(Đorđe Komlenski: Poslovnik.)

Po Poslovniku, narodni poslanik Đorđe Komlenski.

ĐORĐE KOMLENSKI: Molim vas da obratite u buduće pažnju na blagovremenost kada dajete reč kada je u pitanju povreda Poslovnika.

Uvažena predsedavajuća ovakve stvari se dešavaju kada izvršite povredu člana 104. ovog Poslovnika. Činjenica jeste da u stavu 3. da o korišćenju prava na repliku odlučuje predsedavajući, ali kada napravite pogrešnu procenu da li nešto zaslužuje repliku ili ne i da te repliku neosnovano, budućem ministru u navodnoj prelaznoj vladi za koju se biju ministru za dodvoravanje stranim ambasadama i delegacijama, onda dobijemo ovo što dobijemo.

Ako hoćete da držite pod kontrolom sednicu, onda morate jako voditi računa da li su ispunjeni uslovi za omogućavanje replike ili nisu. Hvala.

PREDSEDAVAJUĆA: Zahvaljujem na ukazivanje.

Zaista, ako ste mislili na Marijana Rističevića, nisam videla, dala sam pravo na repliku zato što u međuvremenu vodim računa da svako dobije reč, a nije jasno ko je ovlašćeni, ko koliko vremena ima.

Da nastavimo. Da li želite da se izjasnimo?

(Đorđe Komlenski: Nisam mislio na repliku Rističeviću, nego na Zelenskog. To što vi ne gledate u sistem…)

PREDSEDAVAJUĆA: U redu. Ja gledam u sistem, sistem je prepun, molim vas da se ne prepirete sa predsedavajućim. Zahvaljujem na ukazivanje.

Da li želite da se u danu za glasanje izjasnimo?

(Đorđe Komlenksi: Da.)

Da. Zapisali su, sekretarijat. Ukoliko se slažete, molim i Aleksandra Jovanovića da sedne, da se upristojimo. Samo sedite, molim vas.

Dakle, nastavljamo po preostalom vremenu ovlašćenih predstavnika, ili predsednika poslaničkih grupa-

Reč ima Robert Kozma, preostalo vreme sedam minuta i 11 sekundi.

ROBERT KOZMA: Hvala vam, predsedavajuća.

Približavamo se kraju ove tačke u kojoj smo raspravljali o predlogu za razrešenje ministra unutrašnjih poslova. Kada bismo sumirali sve uvrede i laži koje su izrekli predstavnici režima, pre svega premijerka, zatim ministar unutrašnjih poslova, kao ministar Martinović, te uvrede i te laži bile bi dovoljne za smenu.

Kada dodamo i gafove i skandale koje su prouzrokovali u pokušaju da odbrane neodbranjivo, to bi bilo dovoljno za smenu svih ministara i ministarki u Vladi, naravno, u jednoj demokratskoj zemlji u kojoj Vlada radi za građane i u korist građana.

Sada, počnimo od poslednjih uvreda, ministar Martinović je juče uvredio sve građane Srbije. Osnovna pristojnost nalaže da se niko ne bavi time da li neko ima ili neko nema decu. Osnovna pristojnost nalaže da se ne ulazi u bračni ili porodični status građana, svih građana Srbije.

Martinović je svojim izjavama uvredio sve nas, sve ovde prisutne u sali, ali i sve građane Srbije.

Takođe, ministar Martinović je posebno uvredio bračne parove, naše građane, naše mlade ljude koji upravo žele da imaju decu. Uvredio je sve žene i muškarce koji žele da imaju decu, a iz raznih razloga to ne mogu, pa, često odlaze na vantelesnu oplodnju, skupo je plaćaju, a upitno je da li će biti pozitivan uspeh.

Njima ministar Martinović mora da se izvini, ako ima elementarnu pristojnost, ali nažalost videli smo da nema. Svi u našim familijama, svi, imamo i prijatelje i poznanike i komšije koji imaju upravo probleme, a žarko žele da imaju decu a ne mogu.

Ovakvom izjavom ministar Martinović je pljunuo njima u lice i to je uspeo da uradi upravo na sednici koja je sazvana nakon masovnih ubistava u kojima nam je stradalo i ubijeno 19 dece i mladih ljudi i 20 ranjenih. Ministar Martinović je time pokazao da nije ministar državne uprave i lokalne samouprave. On je ministar bruke i sramote i sasvim mu priliči da bude na čelu tog resora.

Sada da se vratimo na ministra unutrašnjih poslova, Gašića. U demokratskoj i normalnoj zemlji, u zemlji u kome je na vlasti jedan normalan režim, pristojan režim koji radi za građane, nakon ovakva dva tragična događaja, masovna ubistva, situacija u koje bi se uvidelo da je Srbija u prvih pet zemalja po količini nelegalnog, neregistrovanog oružja među građanima Srbije.

Još jednom, ponoviću, istraživanje pokazuje da je dva miliona i 700 hiljada komada oružja rasprostranjeno u našem društvu, mahom neregistrovanog i nelegalnog. Takva situacija, kao i to da u strateškoj proceni javne bezbednosti, jednom od ključnih dokumenata MUP od 2022. do 2025. godine, ključni dokument, ne kaže se ništa o ovom problemu, o rasprostranjenosti, neregistrovanog i nelegalnog oružja među građanima Srbije. Ni jedna reč.

Te dve činjenice nakon ovakvih tragičnih događaja bile bi dovoljne da ministar podnese ostavku i da bude razrešen. Međutim, predstavnici režima i dalje su insistirali na tome da je situacija stabilna i da sistem nije zakazao.

Ono što svi mi, kao i svi građani Srbije, nikako nisu čuli, jeste – za koga onda radi taj sistem ako nije zakazao, a imamo 19 mladih koji su bili ubijeni u ovim tragičnim događajima i 20 ranjenih. Za koga radi taj sistem? Očigledno ne za građane.

Pri pokušaju da odbrani sebe, ministar Gašić uspeo je da napravi međunarodni skandal. Uspeo je da nas zavadi sa Nemačkom tako što je rekao da se zna ko je ubica Olivera Ivanovića i da ga štite u Nemačkoj. Nemačka je morala to da demantuje, ali dvojac Martinović-Gašić da su nastavili da brane jedni druge, oni bi nam razrešili dilemu da li mi idemo u pravcu EU ili nam je bliža Rusija. Evropske integracije bile bi svakako prekinute da su njih dvojica nastavili da prosto brane neodbranjivo da sistem nije zakazao.

Ono što je takođe Gašić uspeo da uradi, jeste da ponovo uznemiri javnost kada je govorio laži kako su svi snimci sa naplatne rampe u Doljevcu odavno dostavljeni Tužilaštvu, kako, eto oni se nalaze u „Putevima Srbije“, sve je u redu, ne fale nikakva dva snimka. To je uradio samo zato što je video da mora da reaguje, jer su građani na protestu se borili i za „Srbiju protiv nasilja“, koji su za Srbiju bez nasilja, ali i za Srbiju pravde. Pravde, u kojoj bi porodica Stanike Gligorijević dobila preko potrebni mir. Zbog toga je njen sin Milutin i govorio na samom protestu, tražeći da se ova dva minuta snimka prikažu.

Takođe, još neistina koje smo čuli od predstavnika režima jeste da nigde ni u jednoj evropskoj zemlji niko nikad nije tražio ostavke ministara nakon ovakvih stravičnih događaja, nakon događaja koji su uznemirili javnost. Evo ja ću ovde navesti samo nekoliko.

Ove godine, 2023. godine, u Grčkoj, ministar saobraćaja je morao da podnese ostavku kada su se sudarila dva voza, putnički i teretni voz, u kome je poginulo 36 ljudi. Nakon toga morao je da podnese ostavku i podneo je. Godine 2018. ministri unutrašnjih poslova saobraćaja i regionalnog razvoja u Bugarskoj podneli su ostavku nakon što je 20 ljudi poginulo u nesreći na planinskom putu. Postoji pregršt primera kako su ministri u drugim zemljama, u zemljama koje su demokratske, podnosili ostavke nakon ovakvih tragičnih događaja.

S obzirom da mi ne živimo u demokratskoj zemlji, ja pozivam građane da se okupimo na protestu u subotu u 19 časova ispred Narodne skupštine, jer samo tako možemo naterati ovaj režim da se upristoji i da ministar podnese ostavku. Hvala.

PREDSEDAVAJUĆA: Vreme predviđeno za poslaničku grupu je potrošeno.

Reč ima narodni poslanik Stefan Krkobabić. Izvolite.

STEFAN KRKOBABIĆ: Zahvaljujem, uvažena potpredsednice Kovač.

Uvaženi narodni poslanici, a pre svega uvaženi građani Republike Srbije koji nas prate putem prenosa, utisak je da su u današnjoj raspravi izneti politički zahtevi iza kojih stoje providna politikantska očekivanja. Ti stavovi su u celosti argumentovano i razložno osporeni od strane vladajuće koalicije i pre svega, mogu slobodno da kažem, predsednika poslaničkog kluba SNS-a Milenka Jovanova. Doprinos tome dale su i moje kolege iz poslaničkog kluba PUPS-a – solidarnost i pravda, Ilo Mihajlovski i Dragan Marković Markoni.

Kada je reč o samom ministru Gašiću, ne vidim potrebu da posebno stanem u njegovu odbranu, on je tu svoju odbranu izvanredno izveo do kraja prethodnih dana i mogu slobodno da kažem i profesionalno i na mnogo bolji način nego što bih ja to uradio.

Dozvolite mi ipak da budem ličan. Ministar Gašić mi nije ni drug, pre svega zbog generacijske razlike, a ni lični prijatelj, ni po srodstvu, ni po poslu, ali ga poštujem kao čoveka i poštujem ga kao izuzetnog profesionalca.

Ne mogu da ne primetim da su u napadima na ministra Gašića iznošene i izrečene stvari koje se ne mogu nazvati primerenim ni odmerenim, a pogotovo ne proverene, i to su iznošene stvari sasvim lične. Stoički je sve to podneo ministar Gašić. A sve ono što je doskorašnji direktor BIA po prirodi posla znao ili mogao da zna o drugima, sačuvao je za sebe. Time je očuvao svoj integritet, ali i ugled službe na čijem je čelu bio.

Uvaženi narodni poslanici, građani Republike Srbije, šta reći o toku ove naše sednice? Kažu da ne pada sneg da pokrije breg, već da svaka zver pokaže svoj trag. Pitam se da li je ova naša sednica neka vrsta snežnog pokrivača gde smo i mi narodni poslanici ostavili svoje tragove? Kakvi su nam tragovi, oceniće istorija, a pre te istorije oceniće i građani Srbije na nekim budućim izborima koji su pred nama.

Jedno je sigurno – ne postajemo bliži. Naprotiv. Da li je u pravu imperator Dioklecijan sa svojom tvrdnjom – Izuzetno je opasno na silu objediniti ono što je samo po sebi podvojeno? Da li smo mi zaista toliko podvojeni, i to sada i ovde, kada se nalazimo na jednom od najsudbonosnijih raskršća u našoj istoriji, a valja nam odabrati pravi put? To naše sudbonosno raskršće je naša južna pokrajina Kosovo i Metohija.

Da bismo našli taj put, neophodna nam je jedna stvar – jedinstvo. Kako do tog spasonosnog, nasušnog jedinstva? Samo kroz debatu. Nema nam druge. Jedan pametan čovek u ovom gradu davno je rekao – Bez debate nema jedinstva. Debata pre svega znači da započnemo dijalog. Da li ga je u danima iza nas bilo? Nije. Umesto dijalogu, prisustvovali smo kanonadi paralelnih monologa, kako reče poznati sociolog kulture.

Elem, slobodna debata, istinski dijalog, kritično mišljenje i nezaobilazna valjana alternativa. To je sve imperativ za nas iz PUPS-a. To je jedini način da prevaziđemo podvojenost a da stignemo do suštinskog jedinstva. Tim našim jedinstvom jedino se uspešno brani Kosovo i Metohija, a to je danas tema svih tema. Brane naši ljudi, njihova imovina, lično i porodično dostojanstvo, ali i ono izuzetno važno, čuvaju naše svetinje na Kosovu i Metohiji. Ali se time sprečava čak i sama pomisao na neki novi egzodus našeg naroda na Kosovu i Metohiji.

To jedinstvo o kome govorim potrebno je i zbog svih naših građana u svim ostalim delovima Srbije. To je preduslov za nastavak ubrzanog privrednog razvoja i podizanje životnog standarda svih građana. To naše jedinstvo je neophodno da bismo izgradili moderno društvo socijalne pravde, da bismo uneli jedan novi sistem koji će doneti i socijalno garantovanu penziju ne manju od 100 evra, 13. penziju koja će se isplaćivati u svim skupštinama opštinama i lokalnim samoupravama gde za to postoji mogućnost. Ta nova socijalna politika i taj naš novi dogovor, to naše jedinstvo koje treba danas da pokažemo, zaštitiće osobe sa invaliditetom i marginalizovane društvene grupe. A to u praksi znači da i konačno otvorimo treći sektor privređivanja socijalnog preduzetništva.

Na kraju, puno je posla pred nama, a izuzetno mnogo toga je već i urađeno. Otvorena su brojna radna mesta. Ljudi su dobili posao. Izgrađeni su putevi, komunalna infrastruktura, bolnice. Posebno izdvajam da je finansijska pomoć građanima najstarijima, ali i najmlađima stigla i stiže kada je najpotrebnija.

Naravno iz svega ovoga sledi da u danu za glasanje mi nećemo glasati za smenu ministra Gašića i ako ne možemo oko drugih stvari da se složimo, ajde da se složimo bar i budemo jedinstveni oko ovog mog pozdrava, a to je živela Srbija i živeli naši građani na KiM. Zahvaljujem.

PREDSEDNIK: Hvala.

Reč ima Milija Miletić.

MILIJA MILETIĆ: Zahvaljujem se dr Orliću.

Uvažene kolege, građani Srbije, ja ću u ime Poslaničkog kluba za pomirenje reći još jednom da naš klub i mi nećemo glasati za smenu ministra Bratislava Gašića. Situacija je takva da je sada veoma bitno da svi budemo složni. Situacija je takva da u svakom trenutku moramo biti svi zajedno. One stvari koje su loše o tim stvarima možemo razgovarati, o tim stvarima možemo i pregovarati, ali svi zajedno moramo biti složni.

Evo današnjeg dana smo imali Komemoraciju ovde predsednika Srbije nekadašnjeg, sada pokojnog, Milana Milutinovića, koji je kada je bilo najteže bio na čelu Srbije zajedno sa Slobodanom Miloševićem.

Mi koji smo stariji pamtimo to vreme i tada je bilo stvarno teško i sada puno stvari koje su tada govorene i koje je govorio Slobodan Milošević i Milan Milutinović i ti ljudi u tom vremenu i posle 2001, 2002. i 2003. godine, pokazalo se da je sve to bilo ono što su tražili da je sve to bilo tačno i da smo mi bombardovani od strane NATO-a bez razloga. Zbog toga i zbog svega ovog koje sada dolazi moramo biti složni da pazimo, da se učimo na nekim greškama ili nekim iskustvima i da se to više nikada ne ponovi.

Mislim da ovde u Skupštini svi koji smo tu moramo imati dozu tolerancije, moramo imati poštovanja. Ja ću kao čovek uvek podržati sve normalne stvari. Ja se bavim politikom, ali na prvom mestu ja sam i roditelj, i deda, i sin i brat, tako da osećam svaki problem, osećam probleme svakog čoveka. Verujte mi, nije isto kod mene u Svrljigu, u Beloj Palanci, u Gadžinom Hanu i možda ovde u Beogradu, u Novom Sadu, u centrima gde ima sve, gde je možda lakše da se živi, gde su primanja mnogo veća.

Može da bude primer neke lokalnih samouprava, recimo Dragan Marković Palma, predsednik Skupštine grada u Jagodini, koji je svojim primerom pokazao kako može da se radi i kako grad Jagodina, kako ljudi u Jagodini, kako su se dovodili investitori, na koji način može da se odvedu ljudi da po prvi put vide i more. Neki od njih po prvi put vide more. To su naši ljudi seljaci, ja kažem, mučenici ljudi koji teško žive. Svi znamo koji se bavimo poljoprivredom da sada pšenica i zrno pšenice nije kao što je bilo prošle godine, rod će biti manji, kvalitet zrna će biti manji, cena će biti manja. E, o tome treba zajedno da pričamo, o tome treba da razgovaramo.

Još jednom Poslanički klub Za pomirenje neće glasati za smenu Bratislava Gašića.

PREDSEDNIK: Reč ima Boško Obradović.

BOŠKO OBRADOVIĆ: Poštovani građani Srbije, na svim protestima koji se održavaju širom Srbije protiv nasilja i aktuelne vlasti mogu se čuti samo jedno jedino skandiranje i poruka, a to je „Vučiću odlazi“. Eventualno uz to, građani još skandiraju „ostavke, ostavke“ i to je čini mi se suštinska poruka aktuelnoj vlasti koja je pokazala apsolutnu neodgovornost nakon dve tragedije koje su nam se desile 3. i 4. maja.

Dakle, nastavili ste sve po starom, niste izvukli niti jednu jedinu pouku, niste smanjili društvene tenzije, govor mržnje, verbalno i medijsko nasilje, i sve ono po čemu je prepoznatljiva aktuelna vlast poslednjih 11 godina.

Državotvorni blok patriotske opozicije još 27. februara, nakon usmenog prihvatanja francusko-nemačkog sporazuma o priznanju lažne države Kosovo od strane predsednika Republike Aleksandra Vučića, koji je time prekršio Ustav, potpuno izašao iz svojih ustavnih nadležnosti, zatražili smo njegovu hitnu ostavku i smatramo da je to i danas tema svih tema.

Dakle, jedini način, razuman, demokratski, miran, da izađemo iz aktuelne političke krize u Srbiji jeste ostavka predsednika Republike i kompletne Vlade Republike Srbije, formiranje prelazne Vlade koja bi omogućila slobodne medije i poštene izbore i vanredni izbori na svim nivoima u narednih šest do 12 meseci. Tako se rešavaju političke krize svuda u demokratskim zemljama na svetu.

Zašto aktuelna vlast i deo prozapadne opozicije beže od izbora? To je sada jedno veliko pitanje i da li je odgovor u tome što su svi zajedno kod američkog ambasadora Hila na proslavi američke ambasade dobili instrukcije da nema izbora dok se ne primeni francusko-nemački sporazum o priznanju lažne države Kosovo.

Dakle, pravo pitanje glasi – zašto u Domu Narodne skupštine nema rasprave o bezbednosnoj situaciji na KiM, o francusko-nemačkom sporazumu, o pritiscima na Republiku Srpsku, o zajedničkim vojnim vežbama koje ste održali sa NATO paktom u Srbiji, o problemima u srpskoj poljoprivredi sa kojom se suočavaju građani Srbije, o inflaciji, o skoku bankarskih rata i kredita, o povećanju cena stanarina, o poskupljenju osnovnih životnih namirnica.

Očito je da se sve ove teme izbegavaju da bi se govorilo o nečemu drugom i očito je da vi iz vlasti bežite od odgovornosti za ono što ste radili 11 godina. Zato i sa time završavam, jedino rešenje da izađemo iz ove krize je ostavka predsednika republike i Vlade Srbije. Ako ste dobro radili, građani će vam dati poverenje na sledećim izborima, ako niste, onda je vreme za političke promene za šta mislim da je vreme.

PREDSEDNIK: Hvala.

Reč ima Dragan Marković Palma.

DRAGAN D. MARKOVIĆ: Poštovane dame i gospodo, Jedinstvena Srbija nije za ovakvu vrstu demokratije, demonstracija pojedinih narodnih poslanika, demonstracija sile. Mi 45 dana pričamo o jednoj ili tri tačke dnevog reda, a moram i da konstatujem da nikada nije bilo u parlamentu, a dugo sam u parlamentu da svaka tačka ima neko svoje vreme iako su vezane jedna sa drugom i da slušamo jedno isto već 45 dana.

Demokratija je poštovanje tuđeg mišljenja i da svako može da kaže šta želi. Za mene nije demokratija da šest automobila blokiraju međunarodni autoput. To je nasilje. Zašto je to, da ne koristim neki ružniji termin, poluga da se skrene pažnja na pojedine zahteve opozicije?

Zaboravljaju da smo mi tranzitna zemlja, da je nekada veoma mali broj automobila prolazio kroz Srbiju, a danas Srbija ima dobre autoputeve i biće velika ekonomska šteta. Ono što me najviše boli, da u trenutku kada nikad nije bilo gore vezano za ogroman pritisak na Srbiju, se daje podrška Aljbinu Kurtiju. Ne kažem da to rade sve partije, ali pojedine rade iz opozicije. Kurti je sada napravio neki novi spisak i javno kaže 45 ljudi je na spisku za nešto što je bilo pre 20 godina, izmišljajući optužnice i on će to koristiti. Kaže, evo u parlamentu Srbije vidite šta se dešava, a oni su 80% jedinstveni oko njihovog nacionalnog pitanja na srpskoj teritoriji.

Sada međunarodni predstavnici, posebno Šulc i Makron traže od Srbije da ponovo po stoti put obe strane nađu neki kompromis itd. Koje obe strane? Šta je Srbija napravila? Ništa. Ko je pucao u decu? Hoćemo time da se bavimo? Hajde bar oko jednog pitanja koje se zove srpsko nacionalno pitanje da budemo jedinstveni i da kažemo ne možemo to tako da se radi na teritoriji dela Srbije i da ima privilegovanih partija i pojedinaca koji ulaze na Kosovo i ima onih koji ne mogu da dođu, čim dođu do granice, odmah se vraćaju nazad, jer im ne daju da uđu na tu srpsku teritoriju koja se zove Kosovo i Metohija.

Dalje, 45 dana smo izgubili. Nikada jače elementarne nepogode nisu bile za poljoprivrednog proizvođača, a ja se bavim poljoprivredom, nego što se to desilo, od padavina, ogromne kiše. Oni koji imaju pšenicu ili žito opao im je i kvalitet i kvantitet. Šta ćemo sa ostalim poljoprivrednim kulturama? Teško da može da se nadoknadi ono što se zove imput ili imputi za svako poljoprivrednog proizvođača kako bi mogao sledeće godine da zaseje sličnu poljoprivrednu kulturu i da može da prehrani porodicu.

Dalje, ovde niko, koliko je meni poznato, ne napada studente. Studenti su uvek u pravu, ali to pravo se traži u institucijama, zna se šta su institucije za studentska prava i kažu – mi nismo zadovoljni iz razloga što nam je visoko školarina, što su poskupeli stanovi u Beogradu od 400 na 700 evra, itd. To tržište radi, a ne država, pojedinac, itd. Ja imam studenta unuka i studentkinju unuku koji studiraju u Beogradu i znam kako je to.

Hajde da vidimo šta je što je zajednički interes i pozicije i opozicije, da se ne delimo oko nečega što se zove prostor Kosovo i Metohija. Neko bi da uvede Rusiji sankcije, mi nismo da se uvedu Rusiji sankcije i zato smo podneli zahtev da se smeni naš ministar, a i odluka Vlade i Nacionalnog saveta je stav da neće biti sankcija za Rusiju.

Dalje, da je to tako kako pojedini opozicionari govore o predsedniku Vučiću i politici koju on vodi, pa zar bi toliko stranih investitora došlo u Srbiju da otvara fabrike, tamo gde postoji neko žarište, ili kako neko kaže građanski rat? Nikada više ni pozicija, ni opozicija ne sme da dozvoli da međusobno komšija sa komšijom ne razgovara samo zato što drugačije misli, itd. Na primer, navijao sam za FK Jagodina i kada igra i Zvezda i Partizan međunarodne utakmice, navijam i za jedan i za drugi klub. To je interes, to nisu moje emocije, to je interes države i naroda kome ja pripadam. Tako da, gospodo, meni nije jasno da mi slušamo svakog dana jedno te isto.

Bratislav Gašić, šta je to šta je pogrešio Bratislav Gašić? Vi treba da uhapsite i dedu i babu i tetku i teču i ujku onog Mladenovca, jer svi su na neki način indirektno znali šta on ima od oružja. Ovaj mali šizofreničar, ludak, ovo dete, otac i majka znali su kakvo je njihovo dete i nisu sprečili i znali su šta on gleda na društvenim mrežama i znali su ko je njegov idol. Ko je najveći krivac za ta dva slučaja? Onaj tamo bitanga je punoletan, krivi su otac i majka. Ne možemo da kažemo da je kriv, ne znam, ovaj policajac ili onaj čovek Dragan koji je bio u obezbeđenju te škole. Mi smo videli da ovo ludo dete nije promašilo nijednog. Ko je to mogao da predvidi i da kaže – trebalo je neka preventiva da se desi pre toga?

Poštovane dame i gospodo, ako ste za izbore, tu treba da budete jedinstveni vi iz opozicije i da kažete – evo, idemo na izbore. Mi mislimo da će građani nama da daju poverenje, ovo što ove partije koje čine većinu u parlamentu lažu, kriju kilometre puteva, kriju bolnice, kriju institute, i završavam, da vam kažem, ja nikada nisam imao veće interesovanje od stranih investitora da otvaraju fabrike u Jagodini. Ali tako je i u drugim gradovima.

Nemojte, gospodo, da zaustavljamo ono što se zove priznanje MMF-a, gde su rekli – Srbija ima dobar ekonomski status i Srbija je, neću reći, na dobrom putu, ali ima dosta i kada su u pitanju rezerve i u zlatu i u evrima ili dinarima itd. Zahvaljujem, pošto mi je isteklo vreme.

PREDSEDNIK: Hvala.

Reč ima Zoran Lutovac.

ZORAN LUTOVAC: Poštovani građani, govoriću o sistemu i odgovornosti, pošto su to dve ključne reči ove rasprave.

Mišljenja o ostavci ministra Gašića su podeljena. Većina misli da bi trebalo da podnese ostavku, a rodbina i prijatelji ne misle. Njih vode emocije. Očigledno da je on alergičan na ostavku, on ostavku ne može da podnese, prosto alergičan je. Predlažem kompromisno rešenje, da onda umesto ostavke bude razrešen.

Dakle, vreme je da imamo etiku odgovornosti u društvu, umesto etike dobrih namera. Već više od deset godina slušamo samo etiku dobrih namera. Krajnje je vreme da unesemo u politički život etiku odgovornosti. Da vam nije prijatelj, gospodine Gašiću, i Aleksandar Vučić bi tražio od vas da podnesete ostavku. Jedini razlog zašto Aleksandar Vučić ne traži ostavku od Gašića je taj što su prijatelji, inače bi on tražio zasigurno ostavku.

Evo, citiraću vam šta je govorio Aleksandar Vučić pre desetak godina. Citiram: „Valjda ima neki ministar unutrašnjih poslova koji treba da snosi odgovornost. Valjda neki Ivica Dačić, kad je već drugi čovek ubijen, drugo dete ubijeno, pa podnesi, bre, ostavku, nije tvoja fotelja važnija od života te dece. Sram te bilo“. To su reči Aleksandra Vučića. Aleksandar Vučić bi to izgovorio i danas, ali Gašić mu je prijatelj, a on ima privatnu državu i može da se ponaša onako kako želi, odnosno smatra da može.

Kad govorim o odgovornosti, da spomenemo školu „Vladislav Ribnikar“. Odgovorni ste za sistem koji ne funkcioniše. Dete je u streljani naučilo da puca. Kako je došlo do tog antisistema koji omogućava maloletnom detetu da nauči da puca i da pobije svoje vršnjake?

Pod dva, višegodišnji naoružani nasilnik iz Mladenovca, za koga su svi znali da ima naoružanje, za koga su svi znali da maltretira sve oko sebe, izgleda jedino nije znala policija ministra Gašića. Zato je tu njegova odgovornost.

Dva nova slučaja koja neposredni povod, navešću vam još neke. Kumče Panić koje se slika sa pištoljem i ponižava policiju. Ja da sam ministar unutrašnjih poslova i da neko onako ponižava policiju, istog momenta bih uhapsio to kumče ili bih podneo ostavku.

Šta je sa višesatnim rafalima na severu države? Svi su preneli na društvenim mrežama kako se puca na severu naše države. Kriminalne bande koje švercuju migrante međusobno se obračunavaju. Gde je tu ministar Gašić? Gde je tu odgovornost? Istovremeno dok se na severu puca, nije zanemaren ni jug države. U Pirotu se takođe puca. Gde je tu policija. O čemu se tu radi? Gde je tu odgovornost? Šta je sa ilegalnim radnicima? Pogledajte ko gradi po Beogradu, ko gradi po Zlatiboru. Koliko je među njima ilegalnih? Šta radi policija? Lice sa poternice dobije poslove u Srbiji,

posle svedočenja o „Jovanjici“.

To nam govori o tome da on nije smeo ni da bude ministar unutrašnjih poslova, a kamoli da sada razgovaramo o tome da li treba da podnese ostavku. Ono što su časni policajci Mitić i Milenković rekli, to je sasvim dovoljno ne da on podnese ostavku, nego da cela Vlada podnese ostavku. O skandalu koji se odnosi na optužbe protiv Nemačke ne bih više da ponavljam, mnogi su o tome govorili. To je skandal prvog reda. Ministar je uhvaćen u laži, i ne samo to, nego nas uvodi u problem sa Nemačkom.

Kada ministar unutrašnjih poslova kaže za nasilnika koji je pretukao tamo neke stanovnike u svojoj opštini, kaže – to je moj brat. On time štiti nasilnika, on time kaže, ja kao ministar unutrašnjih poslova ne dozvoljavam da se protiv njega pokrene bilo kakav postupak.

Kada govorimo o femicidu, nedavno je bio još jedan femicid, ubistvo žene od strane nasilnika koji je više puta ponavljao svoje nasilje prema toj ženi i okolini. Dakle, taj čovek nešto nije u redu ili sa zakonom, ili sa onima koji sprovode zakon. Postoje tu oni koji znaju kako treba urediti zakon, ako niste sposobni onda ga uredite.

Danas je NIN objavio da je uhapšena policajka iz Valjeva. A zašto je uhapšena? Zato što je obelodanila da je kum Aleksandra Vučića pod uticajem narkotika i alkohola izazvao saobraćajni udes. Dakle, ona nije htela da učestvuje u prikrivanju tog udesa. I, ovo je još jedan dovoljan razlog u normalnim uređenim državama da se podnese ostavka.

Kaže ministarka, odnosno predsednica Vlade, a i mnogi ovde – pa šta je ministar Gašić kriv? Nije čovek kriv. Ovde niko ne govori o krivici, ovde govorimo o odgovornosti. Nije čovek kriv nizašta, on je odgovoran. To su dve različite stvari. On prosto nije imao sreće. Ministar Gašić prosto nije imao sreće, zatekao se baš na mestu ministra unutrašnjih poslova u vreme kada su se desile tragedije, a mogao je da bude i ministar kulture, ministar nauke, ministar poljoprivrede. Kompetentan je jednako kao i za mesto ministra unutrašnjih poslova. Prema tome, on prosto jedino nije imao sreće i zbog toga mora da snosi odgovornost.

Kada govorimo, neću se baviti njegovim likom i delom, mogu samo da kažem da je ministar Gašić jedan od najpristojnijih ljudi od naprednjaka koji se pojavio ovde iz izvršne vlasti. Na to je verovatno uticala i ona kazna koju je imao kao ministar odbrane, pa je kažnjen tako što je prebačen da bude šef BIA. Mislim, da je ta kazna na njega uticala pozitivno i da je on čovek to prihvatio tako i da je sada jedan od najpristojnijih.

Baviću se, dakle, sistemom a ne njim kao pojedincem. Sistem je takav da nije dovoljno da on podnese ostavku ili bude razrešen, nego da na njegovo mesto ne dođe neko ko je sličan njemu po profilu, nego da dođe neki profesionalac, neko ko razume šta je država, ko razume šta je odgovornost.

PREDSEDNIK: To je bilo vreme ovlašćenog predstavnika.

ZORAN LUTOVAC: Da li je završeno? Hvala.

PREDSEDNIK: Pravo na repliku Milenko Jovanov.

MILENKO JOVANOV: Dobro je krenuo, dok je citirao Vebera i pokušavao da nam objasni razliku između etike odgovornosti i etike namera, držao se nečega što ima smisla, jer Veber zaista ima smisla, a onda krenuo svoje i sve upropastio.

Dakle, zaključujem na kraju, dakle, od Vebera smo stigli do, citiram – nije imao sreće i zato mora da snosi odgovornost. I, onda kaže mora da dođe kompetentniji ministar. Ne treba da dođe kompetentniji, treba da dođe srećniji.

Znači, pored karme, ali to smo već imali, doduše, ona je mislila da taličan znači nesrećan, sada smo to dobili, znači u onakvom obliku kakav treba da bude. Dakle, karma, baksuzan, evo nije imao sreće. To je novi važan argument.

I najzad, ko drži ovde predavanja o etici odgovornosti? Onaj koji je pretio meni, lično šamaranjem ovde u holu, a onda ovde ponovio kako bi on to i uradio, ali mu je stalo do ovog doma, pa iz poštovanja prema ovom domu neće da me šamara. A ja ga pozivam da me šamara, ja bih baš voleo da vidim kako bi to izgledalo. Kako to izgleda kada Lutovac šamara, to ne mogu da dokučim, to pokušavam da zamislim, ali nikako ne mogu da zamislim, pa da mi to demonstrira lično. Ali, mu nije palo na pamet da podnese ostavku gospodin koji citira Vebera i koji zna šta je etika odgovornosti, nego je išao od televizije do televizije i on i svi oni satrapi Šolakovi da objasne da on jadan nije mogao da izdrži, da je opravdan bes njegov jer je mene teško trpeti i nije mogao više da me trpi, pa šta će nego da me šamara.

Tako izgleda u praksi da etika odgovornosti i toliko primenjuju tog Maks Vebera koga citiraju na početku. U svakom slučaju, dobili smo novi jak argument i mi ćemo kao poslanička grupa i taj argument uvažiti i dobro ćemo razmisliti o njemu, da Bratislav Gašić mora da ide zato što nije imao sreće u trenutku kada se to desilo i zbog toga što nije imao sreće više ne može da bude ministar. Hvala vam.

PREDSEDNIK: Da, tako ispada, treba čovek sa više sreće i manje malerozan i sa boljom karmom.

Pravo na repliku, dva minuta.

ZORAN LUTOVAC: Dakle, nisam se ni nadao da možete da razumete prosto proširenu rečenicu, stavili ste tačku tamo gde je rečenica prosta, a iza toga što ste vi rekli sledi nešto drugo što ste preskočili namerno. Ili niste razumeli, ili ste namerno preskočili. Dakle, nije ima sreće zato što nije bio ministar nauke u to vreme. Nađite, izguglajte malo tamo, ironija, sarkazam, pogledajte malo šta piše o tome.

A što se šamaranja tiče, to što ste vi mazohista, ne obavezuje mene da budem sadista.

PREDSEDNIK: Toliko o etici odgovornosti.

Replika, dva minuta.

MILENKO JOVANOV: Predsedniče Orlić, ovo sada prelazi u neke druge sfere, jer ja stvarno i da sam mazohista, stvarno ne bih voleo da me muči Zoran Lutovac, ne bih o tome maštao, valjda bih nešto što liči na ljudsko biće zamislio.

Sa druge strane, imamo jedan drugi problem. Ja ne razumem ironiju, ja ne razumem sarkazam, ali ministar stvarno nije imao sreće. Opet je razlog za smenu to što nije imao sreće, samo ne sad zbog toga što se desilo, ne onako kako je rekao, nego sada nije imao sreće što nije bio na nekom drugom mestu. Opet je nesreća ta koja Bratislavu Gašiću predstavlja kamen oko vrata i zbog koje on izgleda mora da bude smenjen. Bilo ironije, ne bilo ironije, ali što kaže ne tuče majka sina što se kocka, nego što se vadi. Tako i ovo, bolje da je ćutao ili kako je to govorio moj veliki profesor matematike u gimnaziji, da si ćutao filozof bi ostao, ostao bi na tom Veberu pa bi neko pomislio da nešto i zna u životu, ovako je pokazao duplo golo, ništa.

PREDSEDNIK: Ovlašćena predstavnica Narodne stranke ima 22 sekunde, da li hoćete da iskoristite?

SLAVICA RADOVANOVIĆ: Hvala predsedavajući, ja zaista stojim i dalje iza svojih tvrdnji, a to je da je srpskoj policiji potreban direktor policije, a ne ministar koji donosi političke odluke i koji štiti predsednika i koji štiti partiju. Ministar nam nije odgovorio na pitanje o policajcima, koji je policijski službenik kojeg je nagradio ove godine za Dan policije, a koji je predvodio ljude da ruše Savamalu?

PREDSEDNIK: Hvala vam.

Sada Jankov Veselinović.

JANKO VESELINOVIĆ: Poslanička grupa Ujedinjeni i SSP, PSG, Preokret i sloga, glasaće u danu za glasanje za smenu Bratislava Gašića sa mesta ministra policije.

Podržavamo sve zahteve opozicije i građana koji protestvuju protiv nasilja, a čiji su povod bile teške tragedije u kojima su stradala deca i mladi ljudi. Zašto ćemo glasati za smenu Bratislava Gašića? Zato što građani nisu sigurno, a od skoro ni deca nisu sigurna, zato što je režim ustanovio nova pravila da na ulici vlada jači i bahatiji i da nema pravde. Zato što kriminalci šetaju ulicama, voze besna kola pod rotacijama, navijačko kriminalne bande su okupirale stadione, na ulicama se pojavljuju crnokošuljaši sa palicama. Ne znamo ko će i gde zapucati, probosti drugoga nožem. Ljudi bliski vlasti ubijaju i melju ljude.

Danas je Gašić tema. Umesto Gašića mogle su biti druge karike sistema, karike koje ne funkcionišu. Ova rasprava zapravo nije rasprava o Gašiću. Ovo je rasprava o sistemu koji ne funkcioniše, a čija bi karika da funkcioniše sistem trebao da bude ministar policije. Ovo je rasprava o nepostojanju države, koja bi trebala da štiti građane, a ne štiti ih.

Na ulicama su protesti protiv nasilja, protesti kakve Srbije nije videla. Postavljate li, gospodo, iz većine sebi pitanje - kako to da građani protestuju protiv nasilja? Zar država ne bi trebala da ih štiti? Ne, država ne štiti građane od nasilja. Nasilnici su zvezde televizija sa nacionalnom frekvencijom. Kristijan Golubović štiti „Pink“. Nasilnici postaju idoli i ikone deci. Dovoljno je da je nasilnik blizak vlasti i ništa mu se neće desiti, i to nije od juče.

Razgradili ste temelje države u oblasti sigurnosti građana, ali i u drugim oblastima - obrazovanju koje je degradirano, degradirani su i nastavnici i učenici, u zdravstvu, koje je degradiralo i lekare i medicinsko osoblje i pacijente, ali i Vojsku koja je degradirala oficira i vojnika, kulturu. Postali smo zemlja gde narodni poslanici verbalno linčuju glumce. Kako smo došli do ovog stanja u bezbednosti i policiji? Ko su bili ministri policije za vreme crveno-crne koalicije?

Dačić, 2012. do 2014. godine, vi ste ga optužili za aferu „kofer“. Dakle, ministar vam je bio u kriminalu. Stefanović, 2014-2020. godine, lažna diploma. Vi ste ga optuživali za bliske veze sa kriminalom, prodaju oružja, prisluškivanje predsednika za račun kriminalnih klanova. Dijana Hrkalović mu je bila desna ruka, jedna od poluga mafije u Srbiji. Sve su to vaše reči. Vulin od 2020. do 2022. godine. Da li treba nešto da kažem o Aleksandru Vulinu kao ministru policije? Dovoljno je reći Vulin. Zamislite generale policije koje postrojava Vulin, čovek koji ni vojsku nije služio, a koji je verno služio Miri Marković. Da, osobu za vreme čije su vlasti politički protivnici ubijani i bacani u kreč i završavali sa metkom u potiljak, kao Ćuruvija. Pitam se - kako je bilo šta ostalo od policije do sada?

Gašić nije ni trebao da bude ministar policije, kao ni ljudi pre njega. Sada imamo posledice. Čija je odgovornost što dve godine nama direktora policije, koji operativno vodi policiju? Kako da funkcioniše policija kada nema prvog čoveka? Ko je za to kriv? Niko. Neće biti da je niko.

Kako gospodin Gašić doživljava državu reći ću vam iz mog iskustva iz 2015. godine. Kada sam dao opasku na skupštinskom odboru i pomenuo Aleksandra Vučića, Gašić je reagovao tako da je rekao – kada pominjem Aleksandra Vučića treba da stanem mirno. I vi to odobravate. Da li je tako? Sve funkcije Bratislava Gašića bile su baš to, služenje Aleksandru Vučiću, ne državi. Dakle, Bratislavu Gašiću nije bitno da li su građani bezbedni, bitno je da svi stojimo mirno kada izgovaramo Vučićevo ime.

Bezbednosno informativna agencija, koju je do skora vodio Gašić, i delovi policije prate lidere opozicije, gde se kreću, sa kim se sastaju, šta pričaju, šta jedu. Ti ljudi su mogli biti angažovani da prate nelegalnu trgovinu oružja, društvene mreže sa sumnjivim sadržajem. Mogli su da rade bilo šta od čega bi građani imali koristi. Ko je kriv? Onaj pred kojim svi treba da stojimo mirno.

Mi znamo da krava u Srbiji ne može da se oteli bez Aleksandra Vučića. Da. Možda je baš on kriv što sistem ne funkcioniše, ali gospodin Bratislav Gašić je bio ministar policije, ne Vučić. Najteži zločini koje Srbija pamti desili su se baš u vreme kada je Bratislav Gašić bio ministar policije i pucalo se nelegalnim oružjem. Oružje je bilo u posedu deteta koje je išlo u streljanu i gađalo bojevom municijom, išlo u lov. Kako je kupljeno nelegalno oružje? Od koga? Kako policija ne zna ko i kako trguje nelegalnim oružjem? Kako policija ne zna da deca rukuju vatrenim oružjem? Nije policija samo saobraćajna policija. Nažalost, ona se ponekad svodi na to. I tu se počesto deci članova SNS ili bliskih SNS gleda kroz prste.

Sa jedne strane imamo ponižene policajce, jer su im razni Vulini, ministri, razvalili službu, a sa druge strane kriminalce koji postavljaju načelnike policijskih uprava. Da, odgovorni su svi ministri pre Gašića, dakle svi pre njega, ali nije bez odgovornosti ni on, jer je dugo na visokim dužnostima u ovom nedemokratskom režimu. Odgovoran je jer se država srodila sa kriminalcima. Kriminalci se već dugo podsmehuju policajcima na ulici, jer im ne mogu ništa. O postavljanju načelnika po želji kriminalaca, o ribanju običnih policajaca kada rade svoj posao po zakonu da i ne govorim, o tome da ih šalju da zaustavljaju autobuse sa građanima druge političke opcije i šalju ih na vanredni tehnički pregled, o tome kako izgledaju policijske stanice kao logori, o tome koji je odnos plata žandara i policajaca.

Ponavljam, u danu za glasanje glasaćemo za smenu Bratislava Gašića.

Na kraju, nisu ovi ljudi izašli na ulicu da vlast Aleksandra Vučića ruše na ulici, već da stane nasilje. Aleksandra Vučića želimo da pobedimo na normalnim i slobodnim izborima i da više niko ne dovede Srbiju u stanje da je vlast nesmenjiva na izborima.

Na kraju, pošto mi je ostalo 10 sekundi, sramota je za Skupštinu i za Vladu Srbije Aleksandar Martinović kao ministar. Ako vas nije sramota za Aleksandra Martinovića, znači nije vas sramota…

PREDSEDNIK: Isteklo je tih 10 sekundi.

JANKO VESELINOVIĆ: …za činjenicu da vređa… (Isključen mikrofon.)

PREDSEDNIK: Hvala.

Povreda Poslovnika.

DEJAN BULATOVIĆ: Poštovani predsedniče Skupštine, ukazujem na povredu Poslovnika, član 104.

Dakle, ovo je prosto neverovatno da slušamo ovakve neistine, izmišljotine i onda se gura čitava gomila ljudi u to da kao tobož… Vidite vi koje su to reči izrečene. To je ono što je sporno u celoj priči. Niko ne reaguje na ovakve laži, obmane, da se tako to nonšalantno izrekne i niko ne reaguje.

Još jedanput sa ovoga mesta molim. Molim državu, javnog tužioca i one koji su nadležni da na ovo reaguju, a i vama, predsedniče Skupštine, upućujem apel. Nemojte dozvoliti ovakve laži. Opomenite, ne dajte to, pa najveće optužbe se iznose prema državnim organima i prema javnim institucijama. To se mora zaustaviti. Ovo je direktno urušavanje države Srbije, direktni napadi na institucije. To se mora zaustaviti. Hvala.

PREDSEDNIK: Što se tiče vaše napomene da bi valjalo birati reči, ja sam naravno saglasan. Kao što primećujete, odavno skoro niko niti bira reči, niti vodi računa o tome kakvu će reakciju da izazove. Naravno, smeta svakome kada čuje nešto što njemu i njegovim ušima ne prija, a ne razmišlja da li je sam uradio nešto da do toga dođe i na koji način će da odgovori kada to čuje. Sve dok je na rečima, ne znam, deluje da smo još dobro.

Jeste li videli kako je tanka granica i kako se lako prelazi i juče, kada dolazi već do fizičkog kontakta, kada se prilazi drugim narodnim poslanicima jutros? To je ono što se nadam da svi mogu da razumeju u ovoj sali da je potencijalno najopasnije i najgore moguće. Mogu ljudi, umeju, posebno u Skupštini da upotrebe težu reč i da se obrate drugome na način koji nikad ne bi razumeli, prihvatili da neko uradi njima, ali samo se nadam da na tome može da ostane, koliko god neprikladno bilo, da ne prelazi u fizičke obračune, a videli ste jutros kako to sve zajedno izgleda.

Član 104. Mislim da nije povređen, nije bilo razloga da vi dobijate repliku sada. Treba li oko toga da se glasa? Ne treba.

Šta je još povreda Poslovnika?

ĐORĐE KOMLENSKI: Zahvaljujem, predsedniče.

Povredili ste član 107. Znam da vi imate saznanje o razlozima ovakve frustracije i ovakvog nastupa narodnog poslanika koji je govorio, ali vaše privatno saznanje, kao i moje privatno saznanje, odakle ovakve frustracije, ovolika gomila bljuvotina koje je izgovorio ne daje za pravo da ga ne prekinete.

To što je on došao u poziciju da ne može da vrati sve što je od ljudi koje je prevario, pozajmio u zadnjih 10 godina, pa mu je kriv sistem i traži na bilo koji način da ga sistem zaštiti od poverilaca, jer ono što mu je obećano ako dođe do obojene revolucije u Srbiji, neće biti dovoljno da vrati dugove, jeste stvar koja je za paniku, ali njegovu i ne pravda ovakav rečnik u Skupštini. Hvala.

PREDSEDNIK: Hvala.

Da, praktično primedba iste vrste, ne biraju se reči i to je tačno i bilo bi dobro kad bi smo tu praksu promenili, jel tako? Ali ja se nadam previše. Mnogo očekujem. Janko Veselinović kaže da previše očekujem.

Glasamo za 107? (Ne.)

Prelazimo onda na pravo na repliku.

Reč ima Milenko Jovanov.

MILENKO JOVANOV: Meni je, moram da kažem drago zbog svega mlađih kolega, a dosta imamo mlađih kolega u poslaničkoj grupi koji su imali priliku da čuju kako su izgledali, to su se zvali referati na sednicama Saveza komunista Jugoslavije. Dakle, pripremi se referat, donese pa se lepo pročita, pa onda jedan drugom čestitaju kako je dobra bila diskusija, na šta je ukazao i tako dalje.

Sad mi smo došli u jedan paradoks i već sam o tome govorio, ali taj paradoks postaje sve veći da čovek koji je tražio na 14. Kongresu, jel Kongres bio? Da, oni su imali Kongres, 14. Kongresu Saveza Komunista Jugoslavije, održanom ovde u Sava Centru kad su se razbucali. Dakle, on je tada tražio da se zabrani da govore neki drugovi. Znači, on je u toj Partiji bio jedan ovako jedno radikalno krilo koje nije dozvoljavalo ni da se kaže ništa što nije na liniji partije a sad on nama uvodi demokratiju.

Dakle, pored ovih vojnih lica koji nam uvode demokratiju, koji su celog života govorili - razumem i staraću se, e sad odjednom ovi bivši funkcioneri Komunističke partije i kaže citat gospodina, kaže. "Moramo da štitimo partiju od drugova koji narušavaju njen ugled", a to je njegova čuvena rečenica na 14. Kongresu Saveza Komunista. I tako vam je to izgledalo kako je štitio, tako je partija i prošla. To je što se tiče tog dela.

Što se tiče razrešenja Bratislava Gašića, ja u ovom referatu nisam čuo ni jedan ozbiljan razlog za njegovo razrešenje. Čuo sa neke stvari koje su se ponavljale više puta ali ponavljam još jedno pitanje koje sam ponavljao često a za koje nema odgovora - ko je vas pošto ovde, zaista smo ko u "Kviskoteci", osoba A - ja govorim u ime ljudi sa ulice, osoba B - ja govorim u ime ljudi sa ulice i tako redom i svi govore u njihovo ime, ko vas je ovlastio da govorite u njihovo ime a oni neće vas očima da vide? Teraju vas sa protesta, ne daju vam da govorite, sakrivate se u poslednje redove, a vi uporno govorite u njihovo ime.

Dakle, dajte konačno da vidimo ko su ti ljudi koji su vas ovlastili da govorite u njihovo ime, pošto tog ovlašćenja nema. Dakle, zloupotrebljavate, kao što ste zloupotrebili tragediju sada zloupotrebljavate te ljude koji su zbog tragedije izašli na ulice ali dobro, to u nekom novom referatu možda ćemo se i na to osvrnuti. Hvala.

PREDSEDNIK: Hoćete vi? Dva minuta.

JANKO VESELINOVIĆ: Šef poslaničke grupe me je citirao iz perioda na koji se ja ponosim kao na ceo moj politički, celo moje političko delovanje. Nikada nisam bio konvertit, niti sam prelazio u stranke vladajuće koalicije. Bio sam opozicija i borio sam se za bolji život u Srbiji. Vi ste se borili samo za poziciju. O vašem političkom delovanju mnogi znaju, ali citirali ste jednu izjavu, kažete: „Moramo da se rešimo u partiji drugova koji štete njenom ugledu“.

Vi nemate mogućnosti da se rešite u partiji drugova koji štete njen ugled, jer ona više nema nikakav ugled. SNS nema nikakav ugled i zbog toga pokušavate da je umijete, presvučete je u pokret, neku organizaciju koja bi imala neko drugo ime. Ne možete je oprati. Ona je duboko zaglibila u blato, blato kriminala, korupcije, nepotizma, vređanja drugih i drugog mišljenja što ste juče pokazali izjavama Aleksandra Martinovića, koji je na najgrublji mogući način uvredio sve ljude, i muškarce i žene koji ne mogu da imaju decu.

Dakle, poslao je poruku – vi koji nemate decu ste manje vredni, vi ne vredite. U njegovoj Vladi, u vašoj Vladi sede ljudi koji nemaju decu. Zar su oni za to krivi? Zašto niste jutros izbacili iz Vlade Aleksandra Martinovića ili ga podržavate?

PREDSEDNIK: To je bilo dva minuta.

Dobro, dakle, saznali smo da je Janko Veselinović sve vreme član Saveza komunista, tako da te primedbe nisu bile na mestu.

Reč ima Milenko Jovanov, dva minuta.

MILENKO JOVANOV: Nije to ni bilo sporno. Mislim, čovek je izašao za govornicu na 14. Kongresu.

Ja samo molim kolege da kad gospodin Veselinović govori ne dobacuju to da njegova stranka ima samo njega kao člana. Znači, ja sam svojim očima video još dvojicu. Ja sam svojim očima video dvojicu, bilo ih je dvojica na štandu, štand „Pokreta na preokret“, tako da nije tačno da je on jedni član svoje stranke. To nije tačno.

Što se tiče ovog svega drugog što ste rekli, pa odlično, hajmo onda na izbore, pa da vidimo da li ima ugleda ili nema ugleda. Idemo na izbore i da konačno to prebrojimo, da vidimo šta kaže narod.

Nervirali su se ovde jer je uvaženi, kaže, profesor, rekao da to nije tačno što sam rekao. Posle sam proverio, apsolutno je tačno i dobro sam citirao, mada sam propustio četvrtu tačku.

Dakle, ponovo kažem postoje dva načina da dođete na vlast. Jedno su izbori, drugo je revolucija i sada ponovo citiram Sen-Žista: „U revoluciji, ako hoćete revoluciju to znači da budeš spreman da ubiješ, da budeš spreman da budeš ubijen, da budeš spreman da ubiješ najboljeg prijatelja i da budeš spreman da ubijaš dok ne pobiješ sve svoje protivnike, a vi sad sami odlučite“. Za ova tri, još i verujem da nemate neki problem sa tim, ali za ovo drugo, da vi negde stradate, da vi zanokticu pocepate, za to verujem da imate i te kako problema. Zato i gurate te ljude ispred sebe da oni bave posao za vas, da oni šetaju, da i njih vodate po gradu da idu tamo ili vamo, a vi ćete onda da dođete da sednete u udobne fotelje i vi ćete ponovo da radite ono što ste radili u novosadskoj toplani, koju ste ostavili u dugovima od devet-deset miliona evra, koja ne može da se oporavi od vašeg odlaska. Imali ste situaciju da u sred zime nema grejanja, ali ste ovde nama držali predavanje kako treba da se radi, kako treba da se ponaša beogradska toplana itd.

Prema tome, hajmo mi lepo na izbore, skupite hrabrost, recite lepo hoćete izbore, nemojte se više kriti iza ovih ljudi, ne govorite u njihovo ime. Niste ni ove zahteve definisali sa njima, nego ste ih sami napisali uz dogovoru sa Šolakom, nego lepo na izbore pa da mi vidimo gde smo.

Ali, ne smete ni da spomenete izbore jer vam je rekao kolega vaš iz opozicije – ko spomene izbore, taj radi za Vučića. Sad se vi dogovorite ko je naš, ko nije, ko radi za nas, ko ne radi, ali na izborima ćemo pre ili kasnije utvrditi imamo li ugled ili nemamo ugled. Hvala.

PREDSEDNIK: Hvala.

Reč ima predstavnik predlagača.

MIROSLAV ALEKSIĆ: Zahvaljujem, predsedavajući.

Poštovane kolege poslanici, poštovani građani Srbije, evo nas na kraju ove skupštinske rasprave koja je počela kao posledica dve nezapamćene tragedije koje su pogodile Srbiju. Skupštinska rasprava koja je rezultat smrti 19 građana Srbije, dece Srbije i Skupština gde smo mi trebali da se pogledamo u uoči, da se suočimo sa stvarnošću, realnošću, sa odgovornostima, sa time kako želimo da u narednom periodu i u budućnosti vidimo Srbiju, vidimo bezbednost naših građana, vidimo bezbednost naše dece i šta je to što mi danas kao predstavnici naroda, koje narod plaća, kako ćemo se mi ponašati i šta ćemo mi uraditi da to bude bolje i da se nikada ne ponovi ovakva tragedija koja se dogodila pre dva meseca.

Nažalost, ja ne vidim da smo došli do pozitivnih rezultata i to je odgovornost na svima. Neko ima manju, neko ima veću. Vlast ni jednog momenta nije htela da za vreme trajanja ove sednice pokaže ni trunku, ali ni trunku odgovornosti za te dve tragedije.

Borili ste se svim silama samo da dokažete da niko nije kriv, ni Gašić, ni Vulin, ni premijerka, niko iz sistema, da sve funkcioniše kako treba i to zapravo pokazuje nepostojanje te svesti kada su upitanju tragedije koje su se dogodile.

Jedini čovek koji je pokazao svest o tome je ministar Ružić. To sam više puta rekao, ponoviću i sada. On je podneo ostavku. Isto ili podjednako se može dovesti u relaciju i on i Bratislav Gašić i premijerka i da ne nabrajam dalje. Dakle, jedini je on uradio nešto što drugi nisu.

Došli smo do toga da razgovaramo. Došli smo do toga da ova sednica se održava na zahtev građana Srbije, to je jedan od zahteva, da ova sednica formira anketni odbor, ali da se na njoj utvrdi odgovornost onih koji snose objektivnu odgovornost u Srbiji.

Nažalost, odgovor je bio i vas, kolega poslanika vlasti i premijerke – ne, ne dam Gašića, Gašić neće biti smenjen - ne, ne damo Vulina, Vulin neće biti smenjen - ne, REM treba da nastavi da radi kao što je radio, nemamo nadležnosti nad njime - da, „Pink“ i „Hepi“ treba da nastave da sa nacionalnih frekvencija rade sve ono što su radili svih ovih godina, a i dok traje ova sednica- nećemo da smenimo rukovodstvo RTS-a, itd.

Dakle, to su neodgovorni stavovi i to je zapravo poruka koja se šalje građanima Srbije.

Znate, bilo je u ovih 10, 11 godina vaše vlasti gomilu slučajeva, gomila afera bez odgovora, bez rešenja, bez odgovornosti. Samo neke od njih su „Krušik“, „Jovanjica“, „Savamala“, „Helikopter“, naplatna rampa Doljevac, plagirani doktorati, ubistvo Olivera, rasprodaja, ne znam, PKB-a, afere ministara Malog, stanovi u Bugarskoj, ne znam, Belivukov klan, „Telekom“, EPS, mini hidroelektrane, pogibija u Lučanima, paljenje kuće novinara Milana Jovanovića, ali kulminacija svega su ove dve tragedije. One su nešto što se ni sa čim ne može uporediti.

Iskren da budem, naivno sam očekivao da će neko da pokaže odgovornost i da će malo drugačije da se o ovome diskutuje, ali nije se to dogodilo. Na kraju, građani će suditi i ko je šta govorio i ko se kako ponašao i ko je video odgovornost, a ko nije.

Dakle, što se tiče sistema za koji ste se upirali svih ovih nedelja da dokažete da je funkcionisao - ne, nije funkcionisao. Sistem u Srbiji se raspao poodavno, i to sam rekao premijerki od kada je ona postala premijer ove zemlje, ali i u ovim slučajevima sistem je ozbiljno zakazao. Zakazao je u obe tragedije.

Znate, nema odgovora kako i ko je omogućio dečaku od 13 godina, 12 ili 10, ne znamo kada je išao u streljanu, da ide i da puca bojevom municijom? Dakle, neki sistem u ovoj državi se time nije bavio, postao je problem.

Takođe, sistem nije reagovao i na upozorenja na dečakovo ponašanje i posle tih kampova u Francuskoj, itd. Ništa se nije desilo. Svi su znali u tom lancu odgovornosti, nije se verovatno pretpostavljalo da će doći do ove tragedije.

Da, zakazao je sistem. Nismo dobili odgovore o aktu o proceni rizika i zaštititi lica u samoj školi, kako je, da li je sve bilo u skladu sa zakonom ili nije. I to je, naravno, deo sistema.

Naravno, što se tiče slučaja u Mladenovcu, odnosno u Duboni, Orašju, taj ubica je poznati nasilnik, taj ubica je neko za koga su organi države Srbije i te kako imali saznanje i ko je i šta radi i čime se bavi. Prijavljivale su ga i komšije. Policija je reagovala, podnosila mu je prijave. Dakle, neko je zakazao. Zakazalo je pravosuđe ili je zakazala policija ili su zakazale službe bezbednosti, ali neko jeste, jer taj čovek je i na svojim društvenim mrežama kačio svoje fotografije, kačio svoje idole u vidu Kristijana Golubovića, rijaliti zvezde, osuđivanog kriminalca, kačio je to ko je i šta je. U takvom slučaju čoveka koji je pucao i ranije ubijao komšijske pse država nije odreagovala i mi sada tamo imamo mrtve ljude i ranjene ljude kao posledicu nefunkcionisanja sistema.

Koliko god neko sad govorio da nije kriv - da, svako snosi objektivnu odgovornost ko je bio nadležan i bio odgovoran za to što nije procesuiran i što taj čovek ne da nije bio procesuiran, nego je na dohvat ruke imao ogromnu količinu oružja i municije. To je takođe strašan problem. Na dohvat ruke, kao što je to imao i mali ubica iz škole „Vladislav Ribnikar“.

Kako je moguće da dete od 13 godina dođe u posed toliko oružja, toliko municije i da na taj način puca, kao specijalac? Ne verujem da bi bilo koji pripadnik specijalnih jedinica i policije i Vojske Srbije mogao da izvede to što je izveo taj dečko, to dete. Kako? Došao je tako zato što MUP nije sprovodio svoj Zakon o oružju i municiji, zato što ono očigledno nije bezbedno i bilo je na dohvat ruke maloletnim licima i ovom ubici iz Dubone, zato što sada nema sefova da se kupe, jer posle ove tragedije su krenuli svi da kupuju.

Da li je to propust? Jeste. Jeste, to je propusti i to je odgovornost. Pa da li je propust to što nemamo direktora policije? Pa, da, jeste. Kažete ovde svi i ministarka i ministar Gašić – čekamo da se promeni zakon. Pa dokle ćemo da čekamo da vi dođete u priliku da nekoga iz BIA postavite na mesto direktora policije? Za to vreme neki ljudi padaju mrtvi. Pitanje je da li direktor policije koji bi bio stručna osoba koja treba da se bavi Direkcijom policije ne bi nešto možda drugačije uradio. Nemamo ga. Od Rebića ga nemamo. I to je takođe jedan od velikih problema sistema u kome mi danas živimo.

Naravno, i dok je trajala ova sednica, nasilje nije stalo. Ni u školama vršnjačko nasilje, niti napadi. Bilo je i slučajeva koji su onako bili vrlo zapaženi dok je trajala sednica i za vreme sednice. To je nasilnik Milan Bojović koji je funkcioner SNS, čovek koji je predsednik Upravnog odbora ili Nadzornog odbora Nacionalne službe za zapošljavanje, čovek koji je radio i radi u SDPR, koji je napadao maloletna lica i decu.

Imali smo slučaj takođe još jednog istaknutog člana SNS Vladimira Mandića, bivšeg rukometaša koji je sa pištoljem nasrnuo na neko lice, na njegovu kuću i koji je, eto, kasnije posle našeg obraćanja u Skupštini priveden i oduzeta su mu četiri pištolja, po rečima ministra Gašića. Ali, usled akcije za oduzimanje oruža eto kod Mandića četiri pištolja.

Naravno, bio je i slučaj nasilja u Negotinu. Bilo je nasilje i nad građanima Kosova koje zaista Kurti lovi kao zečeve, kao što je to i slutio predsednik države kada je zimus govorio o tome.

Naravno, bilo je i takvih izjava, strahovitih izjava ministra Gašića koji potvrđuju da on nije čovek koji je svestan funkcije koju obavlja. On je čovek koji je rekao da država Srbija zna ko je ubio Olivera Ivanovića i optužio Nemačku da krije ubicu Olivera Ivanovića, što je demantovao sa svih strana i što je samo po sebi dovoljan razlog da se njegova smena aktivira.

Takođe, čovek koji je ministar policije je na najbrutalniji način kriminalizovao svoje policajce, policajce iz Četvrtog odeljenja koji su otkrili plantažu „Jovanjica“ i uhapsili Predraga Koluviju, Mitića i Milenkovića. Rekao je za njih da su kriminalci. Rekao je za njih da oni lažu kao svedoci, da imaju pravo da lažu, što je naravno notorna neistina. Posle nekoliko dana kada je shvatio šta je rekao ispravio se i rekao da ipak moraju da govore istinu, a ne da lažu.

Dakle, to je jedna potpuno neverovatna stvar, da jedan ministar policije sebi to može da dozvoli.

Takođe, naravno evo imamo vest i od danas, takođe se dešava za vreme ove Skupštine, da je uhapšena policajka, uhapšena policajka kojoj se stara na teret to da je praktično kopirala dokumenta koja se odnose na saobraćajnu nesreću 6. marta 2023. godine u kojoj je učestvovao Nikola Petrović, kum predsednika Republike, i koji je bio pod dejstvom kokaina i alkohola.

Sada ta policajka je takođe sankcionisana. Svaki onaj ko se pobuni i ko raskrinkava ono što se dešava u Srbiji biva na udaru odmazde ovog režima. To su sve stvari koje su se dešavale dok ovde sedi ministar Gašić. I možemo da pričamo sada, danima smo pričali o svemu tome, da on nije shvatio šta je njegova odgovornost. Meni je zbog toga žao, ali verujem da će možda neko od poslanika da shvati svoju odgovornost pa da ipak glasa za smenu ministara Gašića.

Ali, ono kako vi, kolege poslanici vlasti, vidite ovu skupštinsku raspravu i kako se odnosite prema ovim tragedijama možda najbolje govori izjava jednog od vas koja se danas čula u ovom domu, a to je da pričamo o trivijalnim stvarima. Pazite, pričamo o trivijalnim stvarima. Za vas, odnosno neke od vas sve ovo što smo mi govorili do sada vezano za ove dve tragedije koje ne bi smele nikada da se dogode ponovo u Srbiji su trivijalne stvari.

Tako da, sve to što se tiče Gašića, od ponašanja ministra Martinovića, koji takođe treba da bude smenjen, ne to što smo mi danas tražili da on izađe danas iz sale da ne bude ovde i da ne vređa ovaj dom i poslanike, on treba da bude smenjen, odmah, momentalno, ili da podnese ostavku ili da bude smenjen, jer je na najbrutalniji način, uvredio ne samo roditelje koji nemaju decu, isto je to uradio i prema studentu koga je targetirao i njegovu porodicu. To da radi jedan ministar Vlade Republike Srbije je skandal nad skandalima. Ali, nema veze, ako ovi zbog ubistva ne shvataju da treba podneti ostavku ne verujem da će to uraditi ni sam on.

Takođe, hoću da vas obavestim i da zahtevi koje su građani ispostavili i koji su formulisani, ostaju na snazi, šta god vi uradili. To će morati da se promeni, zbog budućnosti, zbog Srbije, zbog naše dece.

Dakle, ove televizije preko kojih se širi nasilje, mržnja, agresija, koje su i evo ovih dana imale priliku da ugoste optuženog narkodilera Predraga Koluviju na televiziji sa nacionalnom frekvencijom, znači, one moraju da izgube nacionalnu frekvenciju zato što utiču na stanje u društvu, zato što krše zakon. Isto tako REM, koji ne radi svoj posao i ne sankcioniše te televizije, mora da bude smenjen. Mora da se ukine nasilje, ne samo u rijalitiju, mora da se ukine iz javnog prostora generalno. RTS takođe, mora da se smeni.

Da se ukinu rijaliti programi, šta smo dobili za vreme trajanja sednice? Dobili smo to da vlasnik Pinka najavljuje novu sezonu Zadruge 7. To je odnos prema žrtvama, prema porodicama, prema svim građanima države Srbije koju pokazujete svih ovih dana.

Znate, sve ste targetirali ovde. Prednjačio je Martinović, ali nije ni premijerka mnogo daleko. Targetirali ste i studente i roditelje bez dece i glumce i policajce i profesore. Nisam uspeo za ovih tri, četiri, pet nedelja, da dobijem odgovor od premijerke da li se upisala u knjigu žalosti u školi Vladislav Ribnikar. To je na njenu čast, na njen obraz, što nije odgovorila, a nije odgovorila zato što zna da nije, zato što je verovatno shvatila da je to sramotno što nije otišla i što nije imala hrabrosti da ode. Nije otišla jer je možda proradila savest, ako je ima, jer je odgovorna, jer je premijer ove zemlje. Sistem u toj zemlji je zakazao potpuno. Ja vas pozivam da barem neki od vas pokažu da niste svi roboti koji samo služite da budete jedan glas više kada dobijete za to zadatak, nego da pokažete empatiju, da ste odgovorni ljudi prema slučajevima koji su se desili i da glasate za smenu ministra Gašića, jer će istorija jednog dana i te kako govoriti o svima nama, pa i o vama ovde.

Sada, bilo je raznih priča i polako ću sa time da završim, bila je priča helikopterske nesreće i evo, juče se o tome govorilo, Martinović je baš govorio o tome, govorili su o bebi koja je tragično stradala u toj nesreći, ta beba koja je tada stradala u toj nesreći, danas bi išla u školu. Danas bi znala da čita, znala bi da piše i isto tako bi bila u opasnosti u nekoj učionici ili na ulici, jer za vreme vaše vlasti svako mesto za decu je postalo nebezbedno, od porodilišta, preko škole do ulice. Ja neću sa time da se pomirim, boriću se koliko god je u mojoj moći protiv takvog stanja u društvu.

Na kraju gospodo pozivam vas da glasate za smenu ministra Gašića, zbog Bojane, Mare, Andrije, Ane, Andrijane, Eme, Katarine, Sofije, Angeline, Dragana, Marka, Aleksandra, Lazara, Petra. Nije teško, gospodo poslanici, nije teško ministre Gašiću. Hvala.

PREDSEDNIK: Znači, na to ste mislili kada ste mi malopre rekli da ne planirate da birate reči. To je bilo to. Svaka čast.

Pravo na repliku.

MILENKO JOVANOV: Rekao sam to već jednom, i zaista se potvrdilo da nema dna, znači, nemaju oni granicu koju će preći u želji da na neki način steknu neki politički poen, bilo da se radi o Čika Đorđu, bilo da se radi o nekom drugom pokojniku, bilo da se radi o bilo kojoj drugoj žrtvi, tu su oni da to iskoriste da oni to na neki način zloupotrebe.

Desilo se tokom ove rasprave i da je u Bosni i Hercegovini jedno dete ubilo nekog učenika i pucalo u školi, desilo se to i u Hrvatskoj da se onaj jedan prvo zaleteo mercedesom u masu, a posle je uradio nešto drugo, desilo se svašta. Međutim, nijedna od tih zemalja u okruženju, ne pričam o svetu, nije imala opoziciju koja je od toga pokušavala da napravi politiku. To je samo slučaj u Srbiji. Samo ovi ljudi u ovom regionu su zloupotrebili smrt da bi pokušali da dođu na vlast. To niko drugi nije uradio, osim ovih ljudi koji sede preko puta mene.

Oni sada učestvuju u jednoj drugoj fazi. Treba ulickati i oprati lice čoveka koji je sa familijom opljačkao Trstenik. Na stotine hiljade evra izvukao iz opštinskog budžeta. Prema opštinskom budžetu se ponašao kao da je porodično gazdinstvo, ali sada baš od njega takvog treba napraviti lidera opozicije, njega treba prikazati ovde kao nekoga ko će da govori u ime svih njih i nemam nikakav problem. On takav i treba da bude na čelu svih njih, našla krpa zakrpu, ali ne može on da poziva ovde bilo koga da se priključi onome što oni rade, jer niko u Srbiji, apsolutno niko u Srbiji osim njih samih koji su nam ovde govorili da naša deca nisu kao njihova, koji su ovde urlali na nas zato što ne mogu da stignu na rođendane, koji su ovde najgorim uvredama vređali sve vreme i pravili tu neku razliku između njih koji su elita i nas koji smo plebs i krezuba stoka kojoj može da se kaže ko šta hoće. Dakle, ne postoji način da se bilo ko od vas pristojno i dostojno obrati ljudima, ne samo koji jesu u SNS, nego i koji podržavaju SNS.

Na kraju samo, gde se izgubila ona knjiga žalosti u koju se kažu nije upisao Aleksandar Vučić? Svedočila nam je jedna poslanica da je ona svojim očima to videla i da to nije bilo. Aleksić je govorio danima u medijima kako je to laž i fotomontaža, a onda kada se dokazalo je rekao kakve veze ima da li se upisao ili se nije upisao. Onda nastavlja sa tim, sada je važno da li se Ana Brnabić upisala. Nema kraja. Spirala laži. Neće prestati njihovi pokušaji da nasilno uzmu vlast. Neće prestati, ali je Srbija dovoljno jaka da se sa tim izbori, a na izborima ćemo videti, najpre onim u oktobru da li ga hoćete da lidera ili ne za lidera, a onda u nekim drugim izborima da vidimo šta kaže Srbija. Hvala.

PREDSEDNIK: Hvala.

Imate gospođo Raguš kao ovlašćeni predstavnik minut i po.

MARINA RAGUŠ: Hvala.

Dana 22. aprila predsednik republike Aleksandar Vučić je rekao odgovarajući na pitanja novinara vezano za opozicione lidere, pojedine koji su počeli da skupljaju potpise za referendum, za njegov opoziv, da su dobrodošli. I ne samo referendum, nego izbori, istog dana.

Dakle, ne postoji razlog, očigledno da mi imamo nesporazum slušajući svih ovih nedelja sve ovo što ste izgovorili, puno je toga bilo, ali ne postoji razlog i ne postoji opravdan argument zašto to ne uradite. Evo, sve što ste naveli jesu dovoljni razlozi za prevremene izbore. Jesu dovoljni razlozi za opoziv predsednika. Predsednik vas čeka, zašto to ne uradite i imamo izbore i građani Srbije koji kažu i sa jedne i sa druge strane će dati pravi odgovor. Jedino oni.

Dakle, nije jasno zašto to ne uradite? Zašto mi nedeljama debatujemo o svim stvarima, a ne o onim koje se suštinski tiču dece i unapređenja sistema. Evo sve da i sistem ne valja, šta ste uradili da ga popravite? Poziv predsednika republike stoji, skoro već dva meseca, zašto se ne odazovete tome? Šta je to zapravo što vi hoćete? Evo, čuli smo. Oni koji su za izbore ti rade za nas, kaže jedan opozicionar, a on bi prelaznu Vladu, pa onda tek izbore.

Molim vas, kolege, s obzirom da se Srbija nalazi u vrlo delikatnoj situaciji i želimo da rešimo svaku vrstu krize, pogotovo ovu vrstu političke krize posle tragedija koje ste zloupotrebili i vi kao opozicionari definisali zahteve, konačno, to je vaš ovlašćeni predstavnik na jednoj televizijskoj emisiji rekao, a ne građani koji špartaju ulicama Beograda iz raznih svojih malih i ličnih i frustracija i nepravdi koje želimo da čujemo, kada je sve to tako, kada se tanka linija polako ali sigurno prelazi a tiče se naše južne srpske pokrajine, zašto se ne odazovete predsedniku Republike i pozivu predsednika Republike? Zašto ne napravite politički dogovor? Hajmo, idemo na izbore, neka građani Srbije ponovo referendumski kažu da li veruju Vučiću ili ne.

Dakle, to je rešenje svega ovoga o čemu mi pričamo nedeljama, o čemu slušamo mesecima, što govorite godinama, a poverenje baš od tog Aleksandra Vučića svaki put na izborima je sve veće. Pa, dajte da pitamo ponovo Srbiju da li veruje Aleksandru Vučiću.

PREDSEDNIK: Hvala lepo.

Ovim zaključujem pretres o Predlogu za glasanje o nepoverenju članu Vlade, ministru unutrašnjih poslova Republike Srbije, Bratislavu Gašiću.

Iscrpeli smo sve osnove.

Poštovani narodni poslanici, pošto smo završili raspravu o 3. tački dnevnog reda, podsećam na odredbu člana 218. stav 4. Poslovnika, kojom je utvrđeno da se odmah po završetku rasprave o nepoverenju članu Vlade, pristupa glasanju o predlogu.

Saglasno ovoj odredbi, određujem sredu, 5. jul 2023. godine, sa početkom u 17.00 časova, kao dan za glasanje o 3. tački dnevnog reda ove sednice.

(Posle pauze.)

PREDSEDNIK: Poštovane dame i gospodo narodni poslanici, pre nego što pređemo na odlučivanje o tački dnevnog reda potrebno je da utvrdimo kvorum.

Saglasno članu 88. stav 5. Poslovnika kvorum za rad Narodne skupštine u danu za glasanje postoji ako je na sednici Narodne skupštine prisutna većina od ukupnog broja narodnih poslanika.

Molim narodne poslanike da ubace svoje identifikacione kartice u jedinice elektronskog sistema za glasanje.

Konstatujem da je primenom elektronskog sistema utvrđeno da je u sali prisutno 183 narodnih poslanika, odnosno prisutna je većina od ukupnog broja narodnih poslanika i postoji uslovi za odlučivanje.

Prelazimo na odlučivanje.

Pošto je Narodna skupština obavila pretres o Predlogu 61 narodnog poslanika za glasanje o nepoverenju članu Vlade, ministru unutrašnjih poslova Republike Srbije, Bratislavu Gašiću, a pre prelaska na odlučivanje, podsećam da je prema članu 130. stav 3. Ustava Republike Srbije, Narodna skupština prihvatila predlog za izglasavanje nepoverenja članu Vlade ako je za njega glasalo više od polovine od svih narodnih poslanika.

Prelazimo na odlučivanje.

Stavljam na glasanje Predlog za glasanje o nepoverenju članu Vlade, ministru unutrašnjih poslova Republike Srbije, Bratislavu Gašiću.

Molim narodne poslanike da se izjasne pritiskom na odgovarajući taster.

Zaključujem glasanje i saopštavam: za – 37, protiv – 148, nije glasalo sedam od ukupno 192.

Pošto za Predlog 61 narodnog poslanika u Narodnoj skupštini Republike Srbije za glasanje o nepoverenju članu Vlade, ministru unutrašnjih poslova Republike Srbije, Bratislavu Gašiću, nije glasalo više od polovine od svih narodnih poslanika, konstatujem da Narodna skupština nije izglasala nepoverenje članu Vlade, ministru unutrašnjih poslova Republike Srbije, Bratislavu Gašiću.

Ovim je izjašnjavanje završeno. Znači, 61 je podneo zahtev, a vi pogledajte rezultate glasanja. Toliko o svemu.

Nastavljamo sa radom u ponedeljak u 10.00 časova.

(Sednica je prekinuta u 17.10 časova.)